text:
Minisitiri w’Ubuzima, Dr Diane Gashumba yemeje amakuru y’uko umuntu witwa Ngenzi Vincent, w’imyaka 49, y’amavuko wari umujyanama w’ubuzima yitabye Imana ubwo yari mu itorero.
Uyu Ngenzi wari umutoza w’intore yari umujyanama mu kigo nderabuzima cya Muremure, mu Karere ka Ruhango, yitabye Imana uyu munsi ku wa 20 Mutarama 2017.
Ngenzi yari umubyeyi wubatse ufite n’abana.
Icyishe uyu Ngenzi, Minisitiri Gashumba avuga ko kitaramenyekana, ko hagisuzumwa umubiri we ngo hamenyekane neza icyamwishe.
Uyu mujyanama w’ubuzima yari usanzwe anahagarariye komite y’ubuzima mu kigo nderabuzima cya Muremure mu Murenge wa Kinihira.
Nyakwigendera yitabye Imana muri iki gitondo cyo ku wa 19 Mutarama 2017 igihe yatorezwaga mu itorero ry’abakorera mu rwego rw’ubuzima mu kigo cy’amashuri yisumbuye Ecole Secondaire de Ruhango.
Mu kiganiro cyihariye, Dr Gashumba yagiranye n’Ikinyamakuru Izubarirashe.rw yavuze ko u Rwanda rutakaje umukozi wari ingirakamaro mu rwego rw’ubuzima. Gusa ashimangira ko uru rupfu rw’uyu mujyanama ntaho ruhuriye n’ibikorwa by’itorero yari arimo.
Yagize ati “Oya ntaho bihuriye kuko babanza kubasuzuma iyo bagiye kujya mu itorero kandi nta n’imirimo ivunanye bakoramo ku buryo wavuga ngo kujya mu itorero hari umuntu wahapfira; nta kibazo yari yagaragaje, ntaho bihuriye.”
Ku cyaba cyishe uyu Ngenzi Vincent, Dr Gashumba yavuze ko atakwihutira kugira icyo akekeranya, ko abantu bategereza ibizatangazwa nyuma.
Yagize ati “Barimo gukora ‘autopsy’, ntabwo icyo yazize cyari cyamenyekana. ntabwo kiramenyekana. Icyo yazize nyine tukimenya tumaze gukora ‘autopsy’ ntabwo twajya gukekeranya ngo dutangaze ibihuha. Ibisubizo by’ibyapimwe nibyo bibitubwira neza.”
Aha Dr Gashumba asobanura ko nta bundi burwayi yari asanganywe.
Uko yapfuye…
Ku ruhande rw’Akarere, Meya w’akarere ka Ruhango, Mbabazi Francois Xavier we yabwiye Izubarirashe.rw ko hari umukoro barimo bakora nk’abari mu itorero nuko nyuma yawo uyu Ngenzi Vincent we agira ikibazo amaze kuwurangiza, ahita apfa.
Meya Mbabazi yagize ati “Mu by’ukuri hari umukoro barimo bakora. Ni umukoro urebana n’imyitozo isanzwe ibyo nakwita nk’imyitozo ngororangingo. Ariko yari awurangije ndetse uko byanagaragaraga ko yari yanawukoze neza nta kibazo yari yagize, ahubwo cyagaragaye awurangije.”
Mbabazi asobanura ko uyu Ngenzi Vincent yari asanzwe ari umuntu uzwi, wari anahagarariye komite y’ubuzima mu kigo nderabuzima cya Muremure, mu Murenge wa Kinihira, ku buryo iyo haza kuba hari n’ikindi kibazo yari kuba afite abantu bari kukimenya.
Ati “Niyo mpamvu nyine byabaye ngombwa ko hajya gukorwa ‘autopsy’ kugira ngo abantu bamenya icyo yaba yazize.”
Minisiteri y’Ubuzima ifatanyije na Komisiyo y’Igihugu y’Itorero n’Akarere ka Ruhango bahise basohora itangazo bagaragazamo ko bababajwe n’uru rupfu rutunguranye rwa Nyakwigendera Bwana Ngenzi Vincent.
Minisiteri y’Ubuzima yo igaragaza ko kuba uyu Nyakwigendera hamwe yari asanzwe ayobora abandi bajyanama, uru rwego rw’ubuzima rubuze umuntu w’ingirakamaro cyane mu kubungabunga ubuzima bw’Abanyarwanda.
Dr Gashumba yagize ati “Yari ahagarariye Ikigo nderabuzima, urumva dutakaje amaboko kuko abajyanama b’ubuzima akazi bakora ni kenshi cyane cyane kuvura abaturage no kubashishikariza kwirinda indwara; dutakaje nyine umukozi, dutakaje imbaraga.”
Ku ruhande rw’Akarere narwo ruvuga ko rwihanganisha umuryango cyane, by’umwihariko n’abatuye Akarere.
Umuyobozi w’Akarere ka Ruhango yagize ati “Birumvikana ko umuryango we bwite babuze umuntu, abana babuze umubyeyi icyo dukora muri aka kanya ni ukubihanganisha no kubakomeza, ariko turanihanganisha n’abaturage b’Akarere ka Ruhango muri rusange by’umwihariko muri Kinihira kuko urumva yari umuturage w’intore wafashaga abaturage, w’umukorerabushake muri ya gahunda y’abajyanama b’ubuzima. Yari afitiye akamaro Igihugu, niyo mpamvu twibihanganisha”.
Twashatse kumva icyo Komisiyo y’Igihugu y’Itorero ivuga kuri uru rupfu, tugerageza kuvugana na n’Umuyobozi w’Itorero ry’Igihugu Rucagu Boniface ariko ntibyadukundira.
Uyu Ngenzi Vincent wari usanzwe atuye mu Karere ka Ruhango, yabaga mu Murenge wa Kinihira, mu Kagari ka Gitinda, mu mudugudu wa Muremure.
Mu gihugu hose hari kubera itorero ry’icyiciro cya kabiri ry’abakora mu rwego rw’ubuvuzi; abatozwa bakaba barimo abakora mu Bitaro, Ibigo nderabuzima n’Abavuzi gakondo.


c: text/html

text:
INKURU YA 101
Yesu yicwa
REBA iki gikorwa kibi cyane kibaye! Yesu arishwe. Bamumanitse ku giti. Bamuteye imisumari mu biganza no mu birenge. Kuki bashatse kugenza Yesu batya?
Ni ukubera ko hari abantu bamwanga. Waba se uzi abo ari bo? Umwe muri bo ni umumarayika mubi Satani. Ni we watumye Adamu na Eva banga kumvira Yehova. Satani uwo ni na we watumye abanzi ba Yesu bakora iki gikorwa kibi cyane.
Mbere y’uko Yesu amanikwa ku giti, abanzi be bamukoreye ibintu bibi byinshi. Uribuka ukuntu bagiye mu busitani bwa Getsemani maze bakamufata. Abo banzi be bari bande? Ni abakuru b’idini. Reka turebe uko byagenze nyuma y’aho.
Igihe Yesu yafatwaga n’abakuru b’idini, intumwa ze zarahunze. Nuko zimusiga wenyine ari kumwe n’abanzi be, kubera ko zari zagize ubwoba. Ariko Petero na Yohana bo ntibagiye kure cyane. Bakomeje gukurikirana ngo barebe ibyari kuba kuri Yesu.
Abatambyi bajyanye Yesu ku musaza Ana, wahoze ari umutambyi mukuru. Ariko iyo mbaga y’abantu ntiyatinze aho ngaho. Hanyuma bamujyanye kwa Kayafa, we wari umutambyi mukuru icyo gihe. Abakuru b’idini benshi bari bateraniye iwe.
Aho kwa Kayafa ni ho baciriye urubanza. Nuko bazana abantu bo gushinja Yesu ibinyoma. Abo bakuru b’idini bose baravuze bati ‘Yesu agomba gupfa.’ Hanyuma, baherako bamucira mu maso kandi bamukubita ibipfunsi.
Mu gihe ibyo byarimo biba, Petero we yari hanze mu rugo. Kubera ko muri iryo joro hari hakonje, bari bacanye umuriro. Mu gihe abantu barimo bota, hari umuja witegereje Petero maze aravuga ati ‘uyu na we yari kumwe na Yesu.’
Nuko Petero arasubiza ati ‘reka da!’
Incuro eshatu zose, abantu babwiye Petero ko na we yari kumwe na Yesu. Ariko izo ncuro zose Petero yarabihakanaga. Igihe Petero yabihakanaga ku ncuro ya gatatu, Yesu yarahindukiye maze aramureba. Petero yarababaye cyane bitewe no kuvuga ibyo binyoma, nuko arasohoka atangira kurira.
Ku wa Gatanu mu gitondo izuba rirashe, abatambyi bajyanye Yesu mu cyumba kinini bateraniragamo, mu nzu y’Urukiko Rukuru rwa Kiyahudi. Batangira kuvugana uko bari kumugenza. Hanyuma, bamujyanye kwa Ponsiyo Pilato, umutware w’intara ya Yudaya.
Nuko abo batambyi babwira Pilato bati ‘uyu ni umuntu mubi. Akwiriye gupfa.’ Pilato amaze kubaza Yesu ibibazo, yaravuze ati ‘nta cyaha mubonyeho.’ Hanyuma, Pilato yohereje Yesu kwa Herode Antipa. Herode yari umutware wa Galilaya, ariko akaba yari i Yerusalemu. Kubera ko Herode na we nta cyaha yabonye kuri Yesu, yamugaruye kwa Pilato.
Pilato yashatse kurekura Yesu, ariko abanzi ba Yesu bo bagashaka ko arekura indi mfungwa mu mwanya we. Iyo mfungwa yari wa mujura Baraba. Ahagana mu ma saa sita, Pilato yasohoye Yesu maze abwira rubanda ati ‘nguyu umwami wanyu!’ Ariko abatambyi bakuru batera hejuru bati ‘mukureho! Mwice! Mwice!’ Nuko Pilato arekura Baraba maze atanga Yesu ngo yicwe.
Ku wa Gatanu ku gicamunsi ni bwo Yesu yamanitswe ku giti. Ariko ku mpande zombi za Yesu hari abagizi ba nabi na bo bamanitswe ku giti ngo bapfe n’ubwo utababona kuri iyi shusho. Mbere gato y’uko Yesu apfa, umwe muri abo bagizi ba nabi yaramubwiye ati ‘nugera mu bwami bwawe uzanyibuke.’ Nuko Yesu aramusubiza ati ‘ngusezeranyije ko tuzabana muri Paradizo.’
Ese iryo si isezerano rihebuje? Waba se uzi paradizo Yesu yavugaga? Ubundi se paradizo Imana yashyizeho mu ntangiriro yari hehe? Yari ku isi. Bityo rero, igihe Yesu azaba ategeka ari umwami mu ijuru, azazura uwo muntu kugira ngo abe muri Paradizo nshya ku isi. Ese ibyo ntibikwiriye kudushimisha?

robotstxt: allowed

filter: keep


text:
Bene data , abagerageza kuvuga kuri izi nkuru zirimo gutangazwa nizo kwitondera no kugenzuranwa ubushishozi buhagije . abantu bakwiye kuva mumaranga mutima no kwishakira indamu , bakagambirira kwishakira imirimo izabaherekeza mugihe cy'amaherezo y'ubuzima . Twirinde gufata Idini cyangwa Itorero ADEPR nk' umwanya wo gushakamo umutungo , tugambirire gukora cyane no kwigira ubundi duhurire mu nsengero dufite umugambi wo gushaka ubucuti na Yesu Kristo . Twakwibaza izi biracitse zose , abazitega amatwi bo nta nyungu bazikuramo ? ese abazirema bo nta nyungu bazikuramo ? ese abaca Imanza ko Itorero ADEPR ryapfuye bagendera kukihe gipimo ? ADEPR ntabwo ari umuyobozi runaka n'amarangamutima ye ijyanye n'amakosa yamubonekaho ? ADEPR si abaiyita ko bavuze amagambo menshi rimwe na rimwe arimo no gukabya . ADEPR ntabwo ari amaturo barwanira cyangwa imyanya . Twibuke ko Itorero rya Kristo ryubatse kurutare , kandi ntabwo ari idini runaka , umuntu wese ukora ibyaha , ntiyaba inshuti Y'Imana ni idini ryose yaba arimo . Itorero rya Kristo ni intare iri mu ibanga kandi ifuhira ibizira byose bikorerwa mumurimo w'Imana !
tujye mururembo rw’Ijuru - 12/12/2017 saa 04:16


text:
Juba: Abapolisi b’u Rwanda bifatanyije n’impunzi zahungiye imbere mu gihugu mu muganda
Abapolisi b’u Rwanda bari mu butumwa bw’amahoro muri Sudani y’Epfo buzwi mu rurimi rw’Icyongereza nka United Nation Mission in South Sudan (UNMISS), ku itariki 11 Ugushyingo 2017 bifatanyije n’impunzi zahungiye imbere mu gihugu mu muganda wo gukora isuku mu nkambi zirimo abarenga ibihumbi 33.
Izo nkambi zirinzwe n’Abapolisi b’u Rwanda. Uwo muganda witabiriwe n’Abayobozi b’inzego z’ibanze bo mu bice ziherereyemo n’abahatuye.
Mu byo abawitabiriye bakoze harimo gutema ibihuru byari bizikikije, gutunganya imihanda igana muri izo nkambi ndetse n’iri imbere muri zo bayiharura, gusibura imiyoboro y’amazi no gutoragura amasashi ya pulasitiki anyanyagiye hirya no hino muri izo nkambi ndetse n’indi myanda ihajugunye.
Mu bayobozi bitabiriye icyo gikorwa harimo Umuyobozi w’Umutwe w’Abapolisi b’u Rwanda bakorera mu Mujyi wa Juba, Assistant Commissioner of Police (ACP) Bosco Rangira, Umuyobozi w’imwe muri izo nkambi ( iya gatatu) Charles Riek Wal n’Abayobozi b’Amazone agize izo nkambi.
Mu ijambo yagejeje ku bitabiriye uwo muganda, ACP Rangira yababwiye ko umuganda ari uburyo bwo guhuriza hamwe imbaraga hagamijwe kwishakamo ibisubizo byerekeye isuku, iterambere n’umutekano mu buryo burambye.
Yabashimiye kuba bitabiriye umuganda ari benshi, anabasaba gukomeza gukorana neza n’Abapolisi bari mu butumwa bw’amahoro mu gihugu cyabo kugira ngo habeho gukomeza gufatanya kubungabunga no gusigasira umutekano wabo n’ibyabo.
Yababwiye ati,” Twifatanyije namwe mu muganda kugira ngo tubagaragarize akamaro kawo; haba mu kurengera ibidukikije, kwimakaza umuco w’isuku no kuganira ku bibazo bitandukanye hagamijwe kubishakira ibisubizo birambye.”
Riek Wal yashimye Abapolisi b’u Rwanda ku kazi bakora buri munsi ko kurinda umutekano w’izo mpunzi, ndetse no kuba bifatanyije na zo mu muganda, aboneraho kuzisaba kujya ziwitabira ari benshi; kandi bakabigira umuco.
Yijeje Ubuyobozi bw’Abapolisi b’u Rwanda bari muri aka gace ubufatanye mu bikorwa byose bigamije umutekano n’’imibereho myiza y’impunzi. Muri iki gihugu hari Abapolisi b’u Rwanda 400.
Ku itariki 28 z’ukwakira 2017 Abapolisi b’u Rwanda bari mu butumwa bw’amahoro muri Haiti bifatanyije n’abaturage baho mu muganda wo gusibura no gutunganya umuhanda ureshya na kilometero imwe n’igice wari wangijwe n’ibiza by’imvura; maze baboneraho kubaganiriza no kubasobanurira akamaro k’umuganda.
Intyoza.com


text:
Rwanda : Nyankenke – Itorero ryo ku rwego rw’umudugudu ryagize uruhare mu iterambere ry’urugo
Mu karere ka Gicumbi hagiye hatangizwa amatorero yo ku rwego rw’umudugu izo ntore zatojwe zikaba zimaze kuba indashyikirwa mu iterambere ry’urugo. Bamwe mu bitabiriye itorero Nk’uko bitangazwa More...
Gakenke : Intore zaguriye imidugudu 27 telefoni zo guhana amakuru mu rwego rwo kwicungira umutekano
Abagabo n’abagore bagize itorero ryo ku mudugudu mu Murenge wa Muyongwe, akarere ka Gakenke bambaye imyambaro y’umweru bararimba ndetse banacinya akadiho bati : « Intore yishakira ibisubizo More...


text:
Gerageza amahirwe: Imishinga 50 y’ikoranabuhanga ya ba rwiyemezamirimo bakiri bato igiye guterwa inkunga
Imishinga mirongo itanu ya ba Rwiyemezamirimo bakiri bato igiye guterwa inkunga, binyuze muri gahunda BK ‘Urumuri yatangijwe kuri uyu wa kabiri tariki 07 Werurwe 2017 .
Iyi gahunda ya BK Urumuri Initiative yatangijwe na Banki ya Kigali ifatanije na Inkomoko ikaba ifite intego yo kureba uburyo haterwa inkunga ba Rwiyemezamirimo bakizamuka cyangwa se bakiri bato, ariko bafite imishinga y’ikoranabuhanga bigaragara ko mu gihe kiri imbere yazavamo ubucuruzi bufatika.
Kuba iyi gahunda yatangijwe, byanahuriranye n’ uko hari kwitegurwa kwizihiza isabukuru y’imyaka mirongo itanu banki ya Kigali imaze ibayeho, hakaba hagiye guterwa inkunga imishinga mirongo itanu icyenewe ku isoko mpuzamahanga, hagamijwe guteza imbere urubyiruko cyane cyane, ariko ibyo ngo ntibivuze ko n’abakuru bahejwe nk’ uko Dr. Diane Karusisi yabitangaje.
Dr. Karusisi Diane umuyobozi wa BK
Dr. Karusisi umuyobozi wa BK yagize ati umuntu wese waba ubishaka yazohereza umushinga we, ubundi bakayihuriza hamwe hagatoranywamo 50 yarushije iyindi, hakaba hazatoranwa imishinga iyo ariyo yose ifite aho ihuriye n’ikoranabuhanga.Ubu gutangira kohereza imishinga birafunguwe
Ishimwe Olive ushinzwe abakiriya mu Inkomoko yagize ati ba nyiri imishinga bakazahabwa amahugurwa y’ amezi arindwi, ku bufatanye n’Ikigo INKOMOKO n’ ubundi gisanzwe gihugura ba rwiyemezamirimo
Tariki ya 05 Mata 2017 nibwo hazatoranywa imishinga 50 izaterwa inkunga, ngo muri iyo mishinga hagati y’itanu n’ umunani bazahabwa inguzanyo izava kuri miliyoni mirongo itandatu zashyizwe mu gaseke ka BK ndetse iyo nguzanyo ikaba izishyurwa nta nyungu izabarirwa (0%) .
Kanda Hano wohereze umushinga wawe
Miss Umutoni Pamela wageze kuri Final ya Miss Rwanda 2017 ndetse akaba afite umushinga woo gufasha ba rwiyemezamirimo bato yari yitabiriye iki gikorwa


text:
Korali Vuzimpanda yo mu Itorero ry’Abepresibterienne ( EPR ) mu Rwanda muri Paruwasi ya Kamuhoza , yateguye igiterane cy’iminsi ibiri cyo gushima Imana yitiriye indirimbo yabo baherutse gushyira hanze.
Muri iki giterane bise ‘ Sinaceceka live Concert ‘ batumiyemo Healing worship team , Injiri Bora , Dany Mutabazi n’umuhanzikazi Kabaganza Liliane kizatangira ku itariki tariki 4 gisozwe tariki 5 Ugushyingo 2017.
Umuyobozi wa Korali Vuzimpanda Hakizimana Damascene yatangarije Ikinyamakuru Ibyishimo.com ko igiterane bagiye gukora kizaba cyuzuyemo amashimwe nkuko babyifuje.
Ati :” N’igitaramo cyo gushima Imana twise ‘ Sinaceceka live Concert ‘. Impamvu ihatse izindi ni ugushimira Imana ku bintu yadukoreye bitandukanye uyu mwaka . Imitima yacu iyo ibitekereje dusanga nta kindi twakora kitari ugufata umwanya uhagije wo gushima Imana turi kumwe n’abadufasha mu ivugabutumwa baba abakunda ibihangano byacu ndetse n’abatanga ubushobozi bwabo ngo tugeze ivugabutumwa hirya no hino.”
INDIRIMBO BITIRIYE IGITARAMO :


text:
kuko bose bakoze ibyaha, ntibashiyikïra ubwiza bw'Imana; Abaroma 3:23
kuko ibihembo by'ibyaha ari urupfu, ariko impano y'Imana ni ubugingo buhoraho muri Yesu Kristo Umwami
wacu. Abaroma 6:23
Mwakijijwe n'ubuntu ku bwo kwizera: ntibyavuye kuri mwe, ahubwo ni impano y'Imana; ntibyavuye
no ku mirimo, kugira ngo hatagira umuntu wirarira; Abefeso 2:8-9
"Naho uwo mukoresha w'ikoro ahagarara kure, ntiyahangara no kübura amaso ngo arebe mu ijuru,
ahubwo yikubita mu gituza ati 'Mana, mbabarira, kuko ndi umunyabyaha.' Luka 18:13
Kuko Imana yakunze abari mu isi cyane, byatumye itanga Umwana wayo w'ikinege, kugira ngo ümwizera
wese atrimbuka, ahubwo ahabwe ubugingo buhoraho. Kuko Imana itatumye Umwana wayo mu isi gucira abari
mu isi ho iteka: ahubwo yabikoreye kugira ngo abari mu isi bakizwe na we. Yohana 3:16-17
Nta kigeragezo kibasha kubageraho kitari urusange mu bantu; kandi Imana ni iyo kwizerwa, kuko
itazabakundira kugeragezwa ibiruta ibyo mushobora, ahubwo hamwe n'ikibagerageza izabacira akanzu,
kugira ngo mubone uko mubasha kukihanganira. 1 Abakorinto 10:13
kuko menye neza yuko naho rwaba urupfu, cyangwa ubugingo, cyangwa abamarayika, cyangwa abategeka,
cyangwa ibiriho, cyangwa ibizaba, cyangwa abafite ubushobozi, cyangwa uburebure bw'igihagararo, cyangwa
uburebure bw'ikijyepfo, cyangwa ikindi cyaremwe cyose, bitazabasha kudutandukanya n'urukundo rw'Imana
ruri muri Kristo Yesu Umwami wacu. Abaroma 8:38-39
kuko Kristo ari we amategeko asohoraho, kandi ni we uhesha uwizera wese gukiranuka. Abaroma 10:4
kuko yavuze iti "Mu gihe cyo kwemererwamo narakumviye, No ku munsi wo gukirizwamo naragutabaye." Dore
none ni cyo gihe cyo kwemererwamo, dore none ni wo munsi wo gukirizwamo. 2 Abakorinto 6:2
Abo bantu bumvise ibyo bibacumita mu mitima, nuko babaza Petero n'izindi ntumwa bati "Bagabo bene
Data, mbese tugire dute?" Petero arabasubiza ati "Nimwihane, umuntu wese muri mwe abatizwe mu izina rya
Yesu Kristo, ngo mubone kubabarirwa ibyaha byanyu, kandi namwe muzahabwa iyi mpano y'Umwuka Wera;
Ibayakozwe N'intumwa 2:37-38
mukambara umuntu mushya, waremewe ibyo gukiranuka no kwera bizanywe n'ukuri, nk'uko Imana yabishatse.
Abefeso 4:24
Abaroma
kuko bose bakoze ibyaha, ntibashiyikïra ubwiza bw'Imana; Abaroma 3:23
nk'uko byanditswe ngo "Nta wukiranuka n'umwe, Abaroma 3:10
kuko ibihembo by'ibyaha ari urupfu, ariko impano y'Imana ni ubugingo buhoraho muri Yesu Kristo Umwami
wacu. Abaroma 6:23
Kuko bimeze bityo, nk'uko ibyaha byazanywe mu isi n'umuntu umwe, urupfu rukazanwa n'ibyaha, ni ko urupfu
rugera ku bantu bose, kuko bose bakoze ibyaha. Abaroma 5:12
Tukiri abanyantegenke, mu gihe gikwiriye Kristo yapfiriye abanyabyaha. Abaroma 5:6
ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha. Abaroma 5:8
kandi werekanywe n'ubushobozi ko ari Umwana w'Imana mu buryo bw'Umwuka Wera, bigahamywa no kuzuka kwe,
ni we Yesu Kristo Umwami wacu. Abaroma 1:4
kuko tuzi yuko Kristo, amaze kuzuka, atagipfa; urupfu rukaba rutakimufiteho urutabi. Abaroma 6:9
Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye, uzakizwa;
Abaroma 10:9
kuko umuntu wese üzambaza izina ry'Umwami, azakizwa. Abaroma 10:13
kuko menye neza yuko naho rwaba urupfu, cyangwa ubugingo, cyangwa abamarayika, cyangwa abategeka,
cyangwa ibiriho, cyangwa ibizaba, cyangwa abafite ubushobozi, cyangwa uburebure bw'igihagararo, cyangwa
uburebure bw'ikijyepfo, cyangwa ikindi cyaremwe cyose, bitazabasha kudutandukanya n'urukundo rw'Imana
ruri muri Kristo Yesu Umwami wacu. Abaroma 8:38-39
Data wa twese uri mu ijuru
" 'Data wa twese uri mu ijuru, Izina ryawe ryubahwe, Ubwami bwawe buze, Ibyo ushaka bibeho mu isi,
Nk'uko biba mu ijuru; Uduhe none ibyokurya byacu by'uyu munsi; Uduharire imyenda yacu, Nk'uko natwe
twahariye abarimo imyenda yacu; Ntuduhäne mu bitwoshya, Ahubwo udukize umubi; Kuko ubwami n'ubushobozi
n'icyubahiro ari ibyawe, None n'iteka ryose. Amen.' " Matayo 6:9-13
Zaburi 23
Uwiteka ni we mwungeri wanjye, sinzakena. Andyamisha mu cyanya cy'ubwatsi bubisi: Anjyana iruhande
rw'amazi adasuma. Asubiza intege mu bugingo bwanjye, Anyobora inzira yo gukiranuka ku bw'izina rye. Naho
nanyura mu gikombe cy'igicucu cy'urupfu, Sinzatinya ikibi cyose, kuko ndi kumwe nawe. Inshyimbo yawe
n'inkoni yawe ni byo bimpumuriza. Untunganiriza ameza mu maso y'abanzi banjye: unsïze amavuta mu mutwe;
igikombe cyanjye kirasesekara. Ni ukuri kugirirwa neza n'imbabazi bizanyomaho iminsi yose nkiriho: Nanjye
nzaba mu nzu y'Uwiteka iteka ryose.
Nuko muri iyo minsi itegeko riva kwa Kayisari Awugusito, ngo abo mu bihugu bye bose bandikwe. Uko ni ko kwandikwa
kwa mbere, kwabayeho Kureniyo ategeka i Siriya. Bose bajya kwiyandikisha, umuntu wese ajya mu mudugudu w'iwabo.
Yosefu na we ava i Galilaya mu mudugudu w'i Nazareti, ajya i Yudaya mu mudugudu wa Dawidi witwa i Betelehemu, kuko
yari uwo mu nzu ya Dawidi no mu muryango we, ajya kwiyandikishanya na Mariya, uwo yasabye, wari utwite. Bakiri iyo,
igihe cye cyo kubyara kirasohora, abyara umuhungu w'imfura, amworosa imyenda y'impinja amuryamisha mu muvure w'inka,
kuko bari babuze umwanya mu icumbi. Muri icyo gihugu harimo abungeri bararaga ku gikumba, bahindana kurinda umukumbi
wabo. Nuko marayika w'Umwami Imana abahagarara iruhande, ubwiza bw'Umwami burabagirana bubagota impande zose, bagira
ubwoba bwinshi. Marayika arababwira ati "Mwitinya, dore ndababwira ubutumwa bwiza bw'umunezero mwinshi uzaba ku bantu
bose, kuko uyu munsi Umukiza abavukiye mu murwa wa Dawidi, uzaba Kristo Umwami. Iki ni cyo kiri bubabere ikimenyetso
ni uko muri busange umwana w'uruhinja yoroshwe imyenda y'impinja, aryamishijwe mu muvure w'inka." Muri ako kanya
haboneka ingabo zo mu ijuru nyinshi ziri kumwe na marayika uwo, zisingiza Imana ziti "Mu ijuru icyubahiro kibe
icy'Imana, No mu isi amahoro abe mu bo yishmira." Abamarayika bamaze gusubira mu ijuru, abungeri baravugana bati
"Nimuze tujye i Betelehemu, turebe ibyabayeyo, ibyo Umwami Imana itumenyesheje." Bagenda bihuta, basanga Mariya na
Yosefu n'umwana w'uruhinja aryamishijwe mu muvure w'inka. Babibonye babatekerereza iby'uwo mwana, nk'uko babibwiwe.
Ababumvise bose batangazwa n'ibyo abungeri bababwiye. Ariko Mariya abka ayo magambo yose mu mutima we, akajya
ayatekereza. Maze abungeri basubirayo bahimbaza bashima Imana ku byo bumvise byose no ku byo babonye, nk'uko
babibwiwe. Luka 2:1-20
Itangiriro 1-3
Copyright © La Société Biblique au Rwanda 1993


text:
Burya ababyeyi babana n’ubwandu bwa sida bagomba kumenya ko agakoko ka sida kari mu mubiri wabo gashobora no kwanduza umwana uzabakomokaho. Ni gakeya cyane bishoboka umwana kwandurira munda ya nyina, ahubwo akenshi yandura mu gihe abyarwa anyura mu myanya ndangagitsina ya nyina aho ahura n’amaraso n’uruzi rwo mu gitsina bya nyina biba birimo udukoko twa sida (mu gihe uruhinja narwo rwaba rwagize udusebe niyo twaba duto cyane ku mubiri mu gihe cyo kuvuka), mukonka kuko n’amashereka ya nyina aba arimo udukoko twa virusi itera sida.
Hakorwa iki ngo umwana uvuka ku mubyeyi ubana n’agakoko ka sida avuke atanduye?
- Kubyara umubyeyi abazwe (Césarienne mu gifaransa) bituma uruhinja rudahura cyane n’amaraso n’uruzi rwo mu gitsina bya nyina, bityo kwandura bikagabanuka; Kuhagira uruhinja rukimara kuvuka ako kanya ukoresheje amazi abangamira kubaho no kwibaruka by’agakoko ka virusi itera sida: ibyo bituma amarasaso n’uruzi rwo mu gitsina bya nyina biba byagiye ku mubiri w’uruhinja byuhagirwa bikanavanwaho, bityo n’udukoko twa sida twaba turi kumubiri w’uruhinja tukavanwaho;
- Kubabishoboye, Kutonsa umwana ahubwo agatungwa n’amata yo munganda y’ifu : ibyo kubera ko agakoko ka sida kaba kari no mu mashereka kuburyo umwana ashobora kwanduzwa n’amashereka aramutse yonkejwe
- Kubadashoboye kuba bagura ayo mata yo mu nganda y’ifu kubera ko ahenda, kandi amata y’amatungo nk’inka akaba atajyanye n’igifu cy’uruhinja kugera ku mezi atandadu, konsa uruhinja nk’ibisanzwe ariko ukirinda kumuheraho ikindi kintu kitari amashereka (nk’amata y’inka, ay’ifu, igikoma,…) kugeza ku mezi umwana ashobora kunywa no kurya ibindi bintu (amezi atandatu), icyo gihe ugahagarika konsa maze ukamuha ibindi bintu bitari amashereka. Bikorwa gutyo kubera ko iyo uvanze ikindi kintu n’amashereka, icyo kintu kindi (amata, igikoma n’ibindi) bigizwe n’intungamubiri nini (ugereranije n’izigize amashereka), kuburyo iyo igifu n’amara zibinyunyuje , aho zinyuze zihagira hagari(zirahapanura) maze agakoko ka sida kaba kari mu mashereka kakaba kabonye aho kunyura kuburyo bworoshye.
- Kugirango ibi byose tuvuze haruguru bigire ingufu mu kutanduza impinja, hari imiti irwanya ubukana bw’agakoko ka sida baha umubyeyi mbere na nyuma yo kubyara n’iyo baha uruhinja akivuka( NEVIRAPINE) n’undi bamuha (zidovudine) buri munsi kuva ku munsi wa kabiri avutse kugeza agize ukwezi kumwe avutse.
Nyuma yo kugaragara:
* ko Abana batonka (batunzwe n'amata y'inka, ay'ifu yo mu nganda,...) bagaragaza ibibazo bikomeye by'ubuzima (impiswi, kuruka bya buri gihe) bigatuma bagwingira ntibakure neza maze indwara zose zikabigirizaho nkana bityo bagapfa imburagihe,
*Ko gukoresha imiti yo kurinda umwana nk'uko byavuzwe haruguru bituma udukoko twa virusi itera sida twiburungushura tugahinduka udukoko tutumva imiti yari isanzwe ituvura, kuva uno mwaka mu Rwanda ndetse no mu bindi bihugu bikiri mu nzira y'amajyambere byemejwe kujya hakoreshwa uburyo bukurikira:
-konsa umwana kugeza igihe acukiye bisanzwe, ni ukuvuga hejuru y'amezi 18, hanyuma
-umwana akajya afata umuti wa Niverapine kuva akivuka kugeza agize ibyumweru bitandatu (cyangwa kugeza acutse iyo umwe mubabyeyi ariwe wanduye gusa undi atarandura: ibyo bita couple discordant mu gifaransa)
-naho nyina agomba gufata imiti igabanya ubukana bw'agakoko ka virusi itera sida ku buryo bukurikira:
1. Iyo umubyeyi afite abasirikari b'umubiri bo mu bwoko bwa CD4 bari hejuru ya 500 muri buri mikrolitiro (igice cya miliyoni cya litiro) y'amaraso, afata imiti y'ubwoko butatu igabanya ubukana bwa virusi itera sida ariyo :TENOFOVIR + LAMUVIDINE + EFAVIRENZ kuva inda igize ibyumweru 14 kugeza icyumweru kimwe umwana acutse, hanyuma agafata ibiri ariyo:TENOFOVIR na LAMUVIDINE mu gihe cy'icyumweru kimwe umwana amaze gucuka.
2. Ku mubyeyi ufite abasirikare b'ubumubiri bo muri buriya bwoko twavuze babarurirwa kuri 300 kugeza kuri 500 muri buri mikrolitiro y'amaraso, afata imiti itatu nk;iy'umubyeyi uvugwea mu gika kibanza, ariko akayifata ubuzima bwe bwose.
3. iyo umubyeyi abana n'agakoko ka sida akageza igihe(kimenywa na muganga) cyo gufata imiti igabanya ubukana bw'agakoko, byihutirwa afata imiti itatu mu gihe cy'ubuzima bwe bwose: TENOFOVIR, LAMUVIDINE,NEVIRAPINE.
Ibyo byose iyo byubahirijwe, hafi abana bose bavuka ku babyeyi babana n’agakoko ka sida baravuka, bakanakura nta bwandu bwa sida bafite kandi ntibahure n`ingaruka zo kutonka. Ibyo byose rero bisaba ngo wegere abaganga kugirango bagusobanurire banakwinjize muri iyo gahunda.
Hifashishijwe inkuru y'urubuga www.ijwi-islam.org


text:
Imyambaro ikoze mu bitambaro tubona kuri iki gihe yaduka mu Rwanda, Abanyarwanda bambaraga imyambaro ikoze mu mpu z’amatungo bororaga n’iza zimwe mu nyamaswa bahigaga ndetse n’ikoze mu gishishwa cy’umuvumu.
Imyambaro ikoze mu bitambaro tubona kuri iki gihe yaduka mu Rwanda, Abanyarwanda bambaraga imyambaro ikoze mu mpu z’amatungo bororaga n’iza zimwe mu nyamaswa bahigaga ndetse n’ikoze mu gishishwa cy’umuvumu.
Muri rusange, abana bato ntibambaraga. Hagati y’imyaka irindwi n’umunani ni bwo batangiraga kwambara. Icyo gihe bambaraga imyambaro ikoze mu butumba bw’insina akenshi babaga bikoreye ubwabo yitwa uruyonga. Urwo ruyonga bashoboraga kurukenyera cyangwa kurwitera.
Guhera ku myaka 16-17, abana b’abahungu bakenyeraga umwenda ugizwe n’uruhu rwose cyangwa ukoze mu gishishwa cy’umuvumu bita impuzu, naho ab’abakobwa bakambara uruhu akenshi babaga bazirikiye ku rutugu bita ikinyita.
Ariko, abana b’abakobwa bo mu miryango ikize bo, kuva ari abangavu, bambaraga umwenda wabaga ukoze mu ruhu rw’inyana uriho inshunda ndende bita indengera. Uwo mwenda witwaga ishabure.
Witegereje, ishabure ntiyambikaga neza uyambaye, kuko yari igizwe n’akenda gato ko guhisha imbere (cache-sexe) naho inyuma habereye aho. Ibi byaterwaga n’uko akenshi abakobwa bo mu miryango ikize bagumaga mu rugo ntibagire aho bajya, kandi bagashyingirwa bakiri bato.
Muri rusange, abantu bakuru barakenyeraga bakanitera cyangwa bagakenyera gusa. Abagore bakenyeraga uruhu rw’inka bita inkanda cyangwa umwenda ukoze mu gishishwa cy’umuvumu bita impuzu. Iyo nkanda cyangwa impuzu bayikenyeraga bifashishije umweko wabaga uriho inzaratsi.
Abagabo bo muri rusange bakenyeraga uruhu cyangwa impuzu ngufi ugereranyije n’iz’abagore.
Na none ariko, hari ubwo abagabo, abasore n’abakobwa bo mu miryango ikize bambaraga umwenda witwa umukane. Wari umwenda ukoze mu ruhu rw’inka cyangwa rw’impongo wabaga upima nka cm 30 z’uburebure uzengurutswe hose n’inshunda ndende (indengera), hanyuma bakawukenyera ku buryo ubegereye. Bavuga ko n’umwami yambaraga umukane ariko ukoze mu ruhu rw’inkomo.
Mu duce two mu nkiga, abakobwa baho bambaraga imyenda minini ikoze mu mpu ebyiri z’ihene babaga bateranyije. Umwambaro nk’uwo bawitaga igiciranecyangwa igiteranyo. Ababyeyi bahekaga abana mu ruhu rw’intama rwitwaingobyi.
Bryan Nziza-Imirasire.com


text:
Mu mpera z’umwaka wa 2016 ni bwo uruganda rw’icyayi rwatangiye kubakwa mu Murenge wa Karambi aho rwagomba kuzura mu kwezi kwa gatanu 2017 kugira ngo ruge rutunganya icyayi cy’abahinzi bo muri iyo mirenge itatu aho kugira ngo icyayi kijyanwe ku ruganda rwa Gisovu mu bilometero 68.
Uru ruganda rw’icyayi rwatangiye gutunganya umusaruro w’aba bahinzi mu mpera z’umwaka ushize.
Mu kiganiro na IGIHE aba bahinzi bishimiye ko igihombo bahuraga na cyo kigiye kuba amateka ahubwo ko bagiye kongera umusaruro.
Nzaramba Pascal ati “Twagiraga ikibazo cy’iyangirika ry’icyayi kijya mu Gisovo kubera urugendo cyabaga cyakoze bigatuma duhomba, ubwo uruganda rwatangiye igihombo twahuraga na cyo ntikizongera kubaho kugera ku ruganda ni iminota mike ubwo bizatuma tuwongera umusaruro.
Nyirampakaniye Jacqueline na we ati “Mu Gisovu ni kure cyane byibuze cyageragayo nyuma y’amasaha atanu rimwe na rimwe kigahira mu nzira, cyikamenwa waba wasoromye ibiro nka 200 bakaguha 60 ngo ikindi cyamenwe ariko aho uruganda rwacu rugiriwe twishimye kuko tuzunguka kutavunika ndetse nticyongere gushya.”
Umuyobozi wa Koperative y’abahinzi b’icyayi COTHEGA, bo muri iyi mirenge, Ukurikiyimfura Elier, avuga ko bahombye amafaranga arenga gato miliyono 80 kuva batangira guhinga icyayi kugeza mu kwezi kwa cumi na kumwe uyu mwaka.
Ati “Twatangiye guhinga icyayi muri 2010, twahuraga n’ingorane nyinshi cyane zirimo kugeza umusaruro n’uruganda dukorana na rwo byadutwaraga ibirometero 68 harimo gukoresha imihanda mibi no guhendwa no kugitwara. Kuva twatangira guhinga icyayi kugeza mu Ugushyingo 2017 twahomye hafi toni 280 mu mafaranga y’u Rwanda arenga gato miliyoni 80. Uyu munsi dufite amahirwe atangaje kuko uruganda rusa n’urwubatse hagati mu mirima y’icyayi, icyo guhombo kigiye ku ruhande.”
Umuyobozi w’Akarere ka Nyamasheke wungirije ushinzwe ubukungu, Ntaganira Josué Michael, avuga ko nyuma yuko uruganda rwuzuye bagiye gutangira gukora imihanda ijya mu mirima y’icyayi kugira ngo babone uko bageza umusaruro neza ku ruganda.
Ati “Ni ibyishimo kandi ni izindi mbaraga ku bahinzi b’icyayi kugira ngo gitange umusaruro mwinshi kandi mwiza, ubu tugiye gutangira gukora imihanda ifasha mu kugeza umusaruro ku ruganda.”
Uru ruganda rwuzuye rutwaye miliyoni 12.3 z’amadolari ya Amerika, rwubatswe na Rwanda Mountain Tea Company. Mu kwezi gushize rutangiye gukora rumaze gutunganya toni zirenga ijana.


text:
Umuhanzi Tekno Miles wo muri Nigeria yategerejwe mu gitaramo cyagombaga gutangira saa cyenda muri Camp Kigali, ariko nyuma yo gukererwa yasabye imbabazi Abanyarwanda.
Augustine Miles Kelechi, uzwi cyane ku izina rya Tekno Miles, impamvu atagereye i Kigali ku gihe cyateganyijwe byatewe n’umunaniro yakuye mu gitaramo yabanje gukorera i Nairobi muri Kenya bityo aho kugera mu Rwanda saa moya za mugitondo ahubwo ahagera saa moya n’igice z’ijoro.
Mbere y’uko yakira ikibazo cya mbere cy’umunyamakuru yabanje kugira ati “Mbere y’uko nsubiza mbanje kuca bugufi , nsaba imbabazi ku byabaye kuko ntabwo ari njyewe.”
Yakomeje agira ati “mu ijoro ryashize nataramiye i Nairobi, igitaramo kirangira saa kumi n’imwe, urumva ko twaryamye bitinze, noneho mu gihe cyo kujya gufata indege iradusiga, ni yo mpamvu byose byabaye, gusa nsabye imbabazi.”
Judo Kanobana, umuyobozi w’isosiyete ya Positive Production nawe yiseguye ku bakunzi b’uyu muhanzi wari utegerejwe mu mpera z’icyumweru, ati “ Mbanje kubasaba imbabazi y’ibyabaye nubwo ntabishinzwe, ariko tugomba gusenyera umugozi umwe.”
Akomeza agira ati “Ntabwo ibyo nkoze, ari inshingano zanjye, kuko njyewe maze ukwezi akazi kanjye narakarangije, ariko nabonye uburyo mwihanganye n’uburyo mwababaye nifuza ko tuganira.”
Ni muri urwo rwego, Judo Kanobana yunzemo agira ati “abayobozi baturi inyuma, igihugu kituri inyuma wenda ejo buri wese muri mwe azajya akora ibikorwa nk’ibi, bisaba ko twihanganirana.”
Kanobana watumiye ibihangange ku Isi, yavuze ko nta kintu abantu bageraho badafite itangazamakuru ati “Ntabwo twubaka Tekno ahubwo turi kubaka imyagagaduro yacu yo mu Rwanda, ni yo mpamvu tugomba kwihangana.”
Luckyman Nizeyimana umwe mu banyamakuru bakora ikiganiro cy’myigagaduro mu Rwanda yagize icyo asaba Judo Kanobana watumiye Tekno, ati “abenshi hano ni abantu bafite imiryango, ariko twihanganye cyane, guhera saa moya za mugitondo abantu biruka ntabwo bivuze ko abantu baba babuze ibyo bakora. Gusa mujye mutanga amakuru nyayo kandi ku gihe, ntabwo abantu bari hano bishimye, ariko duhindure imikorerere.”
Abanyamakuru babajije ibibazo mbwarwa kuko amasaha y’igitaramo yari yegereje , Tekno yasubije bimwe mu bibazo, ariko abamutumiye bamujyana ku gahato kuko yahise yerekeza muri Camp Kigali aho yari ategerejwe n’abatari bake.
Ukuntu yatinze , byatandukanye n’uburyo abantu batekerezaga, igitaramo cyitabiriwe ku bwinshi , gusa abenshi bari urubyiruko rwiganjemo abakobwa.
Uyu muhanzi yahageze akererewe , ariko hari abantu benshi nubwo benshi bari batashye kuko bwari guca ari umunsi w’akazi.
Umwe mu banze ko izina rye ritangazwa yabwiye ikinyamakuru Izubarirashe.rw ko atishimiye imitegurire y’igitaramo , ati “njyewe bambwiye ko Tekno aza saa kumi n’imwe nza kumureba, nishyura ayanjye none bamuzanye nasinze ubwo nkeneye kumureba cyangwa ndashaka gutaha.”
Yakomeje agira, ati ‘Reba uriya mwana uko angana urabona ejo atazajya ku ishuri, hari n’abandi nkawe bagombaga kureba Tekno, ariko batashye.”
Mu gihe Tekno yishimanaga n’Abanyarwanda yungagamo akavuga ko ananiwe.
Uyu muhanzi yagize ati ‘I’m so tired” (ndananiwe).
Tekno yaririrmbye zimwe mu ndirimbo ze za kumwe, gusa iyo abantu bishimiye cyane n’iyo yise ‘Diana’ n’indirimbo ye yakunzwe ikanamamara cyane yitwa ‘Pana’ .
Byari biteganyijwe ko, Tekno Miles agera ku kibuga mpuzamahanga cya Kigali i Kanombe saa moya n’iminota cumi n’itanu zo ku wa 10 Nzeli 2017 ntiyahagera ku gihe kuko yasizwe n’indege.


text:
Ugize neza guhitamo kwizera Yesu Kristo nk’umukiza w’ubugingo bwawe(Yohana 3:16; Abaroma 10:9-10), ubu uri Umwana w’Imana(1John 3:2) kandi nta kintu na kimwe mw’isi cg mw’ijuru cg ikuzimu cg aho ariho hose cyabasha kugutandukanya na we ukundi (Abaroma 8:38-39), agakiza wakiriye ni akiteka ryose kandi ukijijwe by’iteka.
Ubyifuza wakuzuza ibi bikurikira tukabahuza n’umukristo mwafatanya urugendo rw’umwuka ubegereye bishoboka.
ugize ikibazo watwandikira kuri e-mail agakiza@ukuri.org cg ukandika ikibazo cyawe mu ruganiriro kuri uru rubuga hano BAZA IKIBAZO abandi bakagerageza kugufasha gusobanukirwa mugasabaniraho.
Izi ni zimwe mu nama twabagira mushobora gushyira mu bikorwa ku bushake uko bibashobokeye.
1. Suzuma neza ko wizera iby’agakiza Imana itangira ubuntu koko
Yahana wa mbere 5:13, Ibyo ndabibandikiye mwebwe abizeye izina ry’umwana w’Imana kugira ngo mumenye yuko mufite ubugingo buhoraho.
Imana yifuzako tumenya mu byukuri yuko twakijijwe tutabishidikanyaho na gato.
Muri macye soma izi ngingo zikurikira ku murongo upime niba urimo neza.
(a) Twese twaracumuye ntitwashyikira ubwiza bw’Imana, nta muntu numwe ukora neza kw’isi. (Abaroma 3:23)
(b) Abantu bose aho bava bakagera bakwiye guhanwa by’iteka ryose n’Imana kubera ububi bwabo (Abaroma 6:23)
(c) Yesu yaratwitangiye arapfa afata igihano twari dukwiriye kugirango tuzahabwe ubigingo bw’iteka tutari dukwiriye (Abaroma 5:8; 2Abakorinto 5:21)
(d) Abizera ko Kristo yapfuye kugirango abakureho ibyaha byose, amaraso ye ko ahagije mu koza ibyaha byabo byose bakoze, iby’ubu ndetse nibyo batarakora nibo baba bakiriye ako gakiza k’ubuntu tudaheshwa n’Imirimo(Yohana 3:16; Abaroma 5:1; Abaroma 8:1)
(e) mwuka wera araza akatubamo by’iteka kuva twakira agakiza, akatuyobora mu nzira za giKristo adufasha gusobanukirwa ijambo ry’Imana ndetse akanaduha imbaraga zo kuryubaha uko adushoboza.
Uba ukijijwe by’iteka ryose iyo wizeye ko Kristo yamennye amaraso ku bwawe, kandi nta cyabasha kugukura mu maboko ye kuva ubu kugeza igihe uzatahira mu rugo(abaroma 8:38-39; Matayo 28:20)
Wanasoma izi nyandiko
- NABONA IJURU NTE? -UMUGAMBI W’AGAKIZA
-
-
-
- Inzira y’agakiza
2. Shaka iteraniro ry’abakiranutsi ubisungeho
shaka iteraniro iryo ariryo ryose rikwegereye ry’abantu bizera agakiza k’Imana muhuje imyizerere ubisungeho byagufasha gukura mu buzima bwawe bwa gikristo no kunezererwa muri urwo rugendo igihe uba usabana n’abera bagenzi bawe muhuje umutima n’intego. wareba kuri uru rubuga ahanditse “AMATERANIRO” ukarebamo iriri hafi yawe ukajya witabira gahunda zabo, cg ugahitamo iteraniro wumva rikunyuze wisanzuyemo akaba ariho uzajya ujya guteranira ndetse witabira na guhunda z’andi materaniro y’abera igihe cyose mwuka agushoboje.
3. Fata umwanya buri munsi uwuharire Imana
Abakristo benshi baba bafite umwanya bahariye Imana mu munsi, bamwe bawumara basenga, abandi bakawumara basoma ijambo ry’Imana cg bumva inyigisho z’abavugabutumwa babwiriza ubutumwa bwiza bwo muri bibiliya, uwo mwanya wawita icyo ushatse cyose, kandi ukajya uwumarana n’Imana uko ushatse kandi igihe ushakiye, ushobora gufata nk’isaha imwe ya buri n’imugoroba mbere yuko uryama ugasoma nk’igice kimwe cyo muri bibiliya ukagerageza kucyumva, ushobora gufata nk’iminota 30 ya mugitondo mbere yuko utangira imirimo yawe ugasenga Imana gusa, ushobora guterana na benedata mu masaha ya saa sita n’ibindi n’ibindi, ikingenzi nuko wiha gahunda y’ukuntu uzajya umarana igihe n’Imana ku munsi uko bikoroheye, bigufasha gusabana n’Imana yawe mu rugendo rwawe.
4. Shaka inshuti zakiriye agakiza
Shaka abantu ugira inshuti zihariye zakiriye agakiza mujye muganira iby’urugendo rwanyu musabane, ushobora kubakura mu materaniro ujya witabira cg ahandi hose, ibi byagufasha gushinga imizi mw’ijambo ry’Imana no kugira umuntu ukwitaho cyane nk’umuvandimwe muhuje imyemerere y’ingenzi mugafatanya mu bihe byose bishoboka.
5. BATIZWA
Kubatizwa mu mazi ntabwo biguha agakiza,ndetse nta nibyo ukeneye ngo ukizwe kandi n’iyo utabikora ntibyakubuza ubugingo na gato, kubatizwa ni ukumenyesha imbaga nyamwinshi cg uruhame rw’abantu yuko ubu wemeye kwakira agakiza waherewe ubuntu muri Kristo ukabibahamiriza ko ubu uri umwe muri bo kandi ko wiyemeje gukurikira Yesu kugeza ku munsi wawe wa nyuma.
Wifuza kubatizwa washaka abashumba b’amatorera yigisha ukuri kwa bibiliya kwerekeye agakiza twaherewe ubuntu ukabasobanurira kuri uwo mwanzuro wawe mukavugana bakagusobanurira uko gahunda zimeze ukazabatizwa nabyo ni byiza. Ariko udafite uburyo ubatizwa ntuhagarike umutima ntabwo umubatizo w’amazi wakwinjiza cg ngo ukubuze ubugingo, kuko n’abakiranutsi ba mbere ya yohana umubatiza bafite ubugingo, kandi na cya gisambo yesu yabwiye ko bari bubane muri paradizo nticyagombye kumanuka ngo kigende kibanze kibatizwe, ariko ubishoboye wabatizwa nk’uko yesu nawe yabatijwe nk’igikorwa cyo kubaha n’umubano mwiza mu bandi bamaze kumenya uwo uriwe neza.


text:
Kirehe: Abarobyi banywaga ibiyobyabwenge bakanguriye abandi bantu kubireka
Abo barobyi ni Ntakirutimana Evariste uri mu kigero cy’imyaka 42 y’amavuko, akaba atuye mu kagari ka Kabuga, ho mu murenge wa Musaza na Nzeyimana Anicet, uri mu kigero cy’imyaka 47 y’amanuko, akaba we atuye mu kagari ka Nyacyerera, ho mu murenge wa Kigarama. Aba bombi bakanguriye abandi kwirinda ibiyobyabwenge ku itariki 16 Werurwe mu nama ushinzwe imikoranire ya Polisi y’u Rwanda n’abaturage ndetse n’izindi nzego hagamijwe ubufatanye mu kwicungira umutekano mu karere ka Kirehe, Inspector of Police (IP) Gahigi Harerimana yagiranye n’abasare ndetse n’abarobyi bagenzi babo bo muri iyi mirenge yombi, bakaba bose hamwe barageraga kuri 300.
Guhamagarira abandi kureka kunywa, gutunda, no gucuruza ibiyobyabwenge kwabanjirijwe no gusobanurira abari muri iyo nama ingaruka z’ibiyobyabwenge. Mu buhamya bwe, Ntakirutimana yavuze ko amaze hafi umwaka aretse kunywa no gucuruza urumogi nyuma y’igihe kigera ku mwaka yari maze abikora. Yagize ati:" Ibiyobyabwenge byamfungishije inshuro zitari nke, ndetse aho kunkiza nk’uko nibwiraga; byarankenesheje. Ibyo ndi umugabo wo kubihamya kuko byambayeho. Ndagira rero inama umuntu ubinywa, ubicuruza, ndetse n’ubitunda kubireka kuko nta cyiza cyabyo." Yakomeje agira ati:" Maze kubona ko aho binganisha ari habi; nahise mfata umwanzuro wo kubireka; kandi nyuma yo kubireka maze kugera kuri byinshi kuko noneho nkora ibyemewe n’amategeko bitanteza igihombo."
Abarobyi biteguye kurekaibiyobyabwenge.
Nzeyimana we yabwiye bagenzi be ati:" Amafaranga nashoye mu rumogi mu gihe kigera ku mwaka namaze nducuruza yapfuye ubusa kuko inshuro nyinshi narafatwaga nkarwamburwa." Yagize kandi ati:"Maze gusobanukirwa ingaruka mbi zarwo nahise ndureka maze ntangira gucuruza ibyemewe n’amategeko kandi nyuma y’umwaka mbiretse maze kwiteza imbere kuko ntagikorera mu gihombo." IP Gahigi yabwiye abo barobyi ko ibiyobyabwenge bitera ababinyoye gukora ibyaha nko gufata ku ngufu, gusambanya abana, gukubita no gukomeretsa, n’ihohoterwa rishingiye ku gitsina. Yabasabye kubyirinda kandi bagaha Polisi y’u Rwanda amakuru y’ababinywa, ababicuruza, ndetse n’ababikwirakwiza kimwe n’abakoze cyangwa abafite imigambi yo gukora ibindi byaha .


text:
Articles by Urugaga
ITANGAZO RY’UMUKURU WA FOCA KU BACUNGUZI BOSE BA FDLR.
UBUTUMWA BW’UMUYOBOZI MUKURU W’URUGAGA RUHARANIRA DEMOKARASI NO KUBOHOZA U RWANDA (FDLR) KU MINSI MPUZAMAHANGA NGARUKA MWAKA Y’UMWANA W’UMUNYAFURIKA KUWA 16 KAMENA N’ UW’ IMPUNZI KUWA 20 KAMENA.
BACUNGUZI, BACUNGUZIKAZI, BANYARWANDA, BANYARWANDAKAZI, NCUTI BAVANDIMWE, MPUNZI DUSANGIYE AKAGA, Turabaramutsa: Nimugire ubutabera, amahoro n’ubwiyunge nyakuri byo nkingi y’amajyambere nyayo turangamiye.Tubifurije kandi umugisha n’uburinzi biva ku Mana ishobora byose. Tariki ya 16 Kamena buri mwaka, isi…
UBUTUMWA BW’UMUYOBOZI MUKURU W’URUGAGA RUHARANIRA DEMOKARASI NO KUBOHOZA U RWANDA (FDLR).
Bacunguzi, Bacunguzikazi, Banyarwanda, Banyarwandakazi, Ncuti, Bavandimwe, Turabaramutsa mu ntego y’urugaga rwacu FDLR, nimugire ubutabera, amahoro n’ubwiyunge byo nkingi y’amajyambere nyayo. Turabifuriza kandi umugisha n’uburinzi biva ku Mana ishobora byose muri ibi bihe bikomeye turimo. Bacunguzi,…


text:
Urwenya: Ariko mada, izi mbeba ziva he ?
Ariko mada, izi mbeba ziva he ?
Umujura yagiye kwiba amena ibati atungukira mu ruganiriro, apakira ibintu byose mu bikapu. Agize ngo aragenda nyir’urugo aba aratungutse ati : “Ndakwica sha !”, umujura ngo abyumve yirasa inyuma y’urugo agwa mu mwobo avunika akaguru, ariko atega amatwi ngo yumve ko yakurikiwe, yumva nyir’urugo mu gipangu ati : “Ariko mada, izi mbeba ziva he ko iyi ari iya gatatu nishe ?”
Shyiraho Igitekerezo!
Subscribe to: Post Comments (Atom)


text:
Iyi gahunda yatangajwe n’Umunyamabanga wa Leta muri Minisiteri y’Uburezi ushinzwe amashuri y’Incuke, abanza n’ayisumbuye, Isaac Munyakazi, kuri uyu wa Kane tariki ya 20 Mata 2017, ubwo yari yitabye Komisiyo y’Imibereho Myiza y’Abaturage mu Nteko Ishinga Amategeko, kugira ngo asubize bimwe mu bibazo bahuye nabyo mu ngendo basuyemo ibigo birererwamo abana bafite ubumuga.
Yavuze ko itegurwa ry’iyo nkoranyamagambo rishingiye ku kuba mu buzima busanzwe abantu bafite ubumuga bwo kutumva no kutavuga bakunze kujya ahantu ntibahisange kuko abo bahasanga batajya bumvikana nabo mu rurimi.
yagize ati “ Ni ikibazo gikomeye kandi dukeneye ko cyihuta kuko kitareba abarimu gusa, agubwo kireba n’abandi mu buzima busanzwe kuko ari mu buvuzi, ari mu bucamanza , uyu munsi umuntu ufite ubumuga iyo akoresheje amarenga yumvwa na nde? Yumvikana ate? Ese uwo yeretse ikibazo akoresheje amarenga arabyumva? Ibyo rero birareba n’izindi nzego zitandukanye.”
Yongeyeho ati “ Niyo mpamvu inzego zicaranye uyu munsi kugira ngo dushyireho inkoranyamagambo izifashishwa noneho mu kwigisha ari abafite ubumuga, ari n’abatabufite kugira ngo bizaguke Abanyarwanda bose nibahura n’umuntu ufite ubumuga babe bamubwira bakoresha amarenga yumva, nabo bagakoresha amarenga ku buryo uwo ari we wese yabumva."
Ku bufatanye bwa MINEDUC, Minisiteri y’Umuco na Siporo, Inteko Nyarwanda y’Umuco n’Ururimi n’Inama y’Igihugu y’Abafite Ubumuga, batangiye gukora iyo nkoranyamagambo izasohoka mu mpera za 2017, igahita ishyirwa mu mfashanyigisho.
Ubusanzwe muri Koleji y’Uburezi yo muri Kaminuza y’u Rwanda harimo ishami ryo kwigisha ururimi rw’amarenga, gusa hari hakiri imbogamizi zo kuba amarenga akoreshwa ari ayo ku rwego mpuzamahanga, hakaba hagiye gukorwa ayo mu Kinyarwanda gusa.
MINEDUC ikoresha amafaranga ari hagati ya miliyoni 200 na 300 ku mwaka agenerwa gahunda zo guhugura abarimu bigisha abafite ibyo bakenera byihariye (Special Needs), ikaba itangaza ko iyo ngengo y’imari izongerwa kugira ngo birusheho kugenda neza.


text:
Si ugutongana gusa kuko banageze aho bagashaka kurwana. Rulinda na Sebu bashwaniye imbere y’ubuyobozi bwari buzanywe no kubaza Rulinda impamvu yigaruriye umurima w’abandi nyuma y'aho Siperansiya atanze ikirego. Iki kibazo cyavutse ubwo mu minsi ishize Siperansiya yajyaga guhinga mu murima we na Sebu yagerayo agasanga umugabo atazi arimo guhinga mu murima wabo, uwo mugabo akavuga ko yoherejwe na Rulinda kuko ari we ngo waguze uwo murima.
Rulinda na we ntabihakana kuko avuga ko ari Sebu wamugurishije uwo murima, gusa yabazwa impapuro n’abagabo babihamya akavuga ko batigeze basinya kuko ngo yamwishyuye igice. Sebu azabiranwa n’uburakari, akabihakana byose, agashwana na Rulinda ndetse bagahangana mu buryo bukomeye. Rulinda na we ahita arakara cyane, nuko agahita amufata mu mashati bagakizwa n’ubuyobozi.
REBA HANO IGICE CYA 29 CYA FILIME SEBURIKOKO
REBA HANO IBICE BYOSE BYA FILIME SEBURIKOKO


text:
Nubwo ubona bikugoye ariko Imana iragukunda
Abantu bose batuye muri iyi si bafite uko bigishijwe Imana, bamwe bayigishijwe nk’Imana yaremye isi , maze itangira kuducunga kuko ifuha ,tuyigishwa nk’Imana irakara, Imana ihana ndetse kuburyo buri wese afite uko ayifata mu buzima bwe bwa buri munsi ,ariko ndagira ngo hejuru y’ibi byose dusubize amaso inyuma twibuke ko Dufite Imana yacu dukwiriye gufata nka Data cyangwa papa udukunda.
Iki kigereranyo cyo kuvuga ko Imana ari umubyeyi ntabwo bihura neza cyane, kuko iminsi tugezemo hari ingero zerekana ababyeyi bagiye bahemukira abana babo,bitewe n’impamvu zitandukanye, ndetse twumva henshi ko hari ababyeyi batakigira impuhwe abana babyaye, ariko Bibiliya niyo ibaza ngo Mbese umugore yakwibagirwa umwana yonsa, ntababarire uwo yibyariye ? Icyakora bo babasha kwibagirwa Ngo “ariko Njye sinzakwibagirwa” ( Yesaya 49:15-16)
Birashoboka ko ubuzima bugukomereye muri iyi minsi ndetse ukabona nta w’ukwitayeho , ahari ukobona usigaye uri nyakamwe, abo wakekaga ko bakuba hafi akaba ari ntawe ukwitayeho, ariko humura mwene data kuko Imana yiteguye kukubera mu mwanya w’ababyeyi bawe, yiteguye kuguha rwa rukundo utahawe n’ababyeyi bawe,Oya humura Uyu munsi ibuka rya sengesho Imana yatwigishije ngo tujye tuvuga ngo Data wa twese uri mu ijuru, ndetse biranarenze kuko Imana yo iticaye mu ijuru ngo iturebere yo gusa ahubwo Ibana natwe, aho twabuze abavandimwe irahaba ikatumara irungu, ahabuze ibyo kurya iratugaburira kandi ntabwo iduha ibyo kurya by’agahimano.
Muvandimwe birakwiye ko waguka mu kwizera ntuhange amaso ku bibazo bikugarije dore ko byanashoboka ko hari ibibazo byinshi wibaza ku Mana ukibaza ngo kuki Imana yemeye ko bikugeraho kandi ari Imana ishobora byose,Ndetse ikaba Imana y’urukundo ariko humura, Imana ni iyo kwizerwa kandi yiteguye kukugirira neza ariko hari ibyiringiro ni nayo mpamvu Yesu yavuze ngo Yemwe abarushye n’abaremerewe muze munsange ndabaruhura, Imana ni iyo kwizerwa kandi kuko turi mu isi tuba dufashe igihe mu ntambara .
Igihe ni iki ngo dutumbire Data wo mu ijuru, duhamagare data tumubwire ibitubabaje yiteguye kuturengera, irabizi ko turi abanyantege nke, gusa iravuga ngo nkunda abankunda kandi abanshakana umwete bazambona kandi ni dukora ibyo ishaka izatubera Data,natwe tuyibere abakobwa n’abahungu ( 2 korinto 6:17-18).
Ernest Rutagungira.


text:
ISOMO RYA MBERE
Igitabo cy’Ivugururamategeko (Ivug 31, 1-8)
Muri iyo minsi, 1Musa abwira Abayisraheli bose aya magambo. Aterura avuga ati 2«Ubu ngubu maze imyaka ijana na makumyabiri mvutse ; sinkibasha gukubita hirya no hino, kandi Uhoraho yaranyibwiriye ati ‘Nta bwo uzambuka Yorudani iyi ureba!’ 3Uhoraho Imana yanyu ubwe ni we uzambuka akurangaje imbere, ni we uzatsemba ariya mahanga akuri imbere, ayanyage ibyo atunze. Kandi Yozuwe ni we uzambuka akurangaje imbere nk’uko Uhoraho yabivuze. 4Uhoraho azagirira ayo mahanga ibyo yagiriye Sihoni na Ogi, abami b’Abahemori hamwe n’ibihugu byabo: yarabirimbuye ! 5Uhoraho azayabarekurira, namwe muzayagirire bya bindi nabategetse byose. 6Nimukomere mube intwari, ntimuzashye ubwoba ngo muhinde umushyitsi imbere yabo, kuko Uhoraho Imana yawe ubwe agendana nawe. Ntazaguharurukwa, ntazagutererana. »
7Hanyuma Musa ahamagara Yozuwe, amubwirira imbere y’Abayisraheli bose ati «Komera kandi ube intwari, kuko ari wowe uzinjirana n’aba bantu mu gihugu Uhoraho yarahiye abasokuruza babo ko azakibaha ; ni wowe uzatuma bigarurira icyo gihugu. 8Uhoraho ubwe ni we ukugenda imbere, azaba ari kumwe nawe ; ntazaguharurukwa, ntazagutererana. Wigira ubwoba, ntucike intege. »
INDIRIMBO: Ivugururamategeko (32, 3-4b, 7, 8, 9.12)
Inyik/ Ingarigari y’Uhoraho ni umuryango we.
Ngiye kwamamaza izina ry’Uhoraho:
Nimwemere ko Imana yacu ari indahangarwa.
Ni urutare, ibyo akora biba bitunganye rwose,
uburyo bwe bwose buraboneye.
Ibuka ibihe bya kera,
uzirikane imyaka yagiye isimburana,
kuva mu gisekuru ukagera mu kindi.
Baza so azabigutekerereza,
baza abakuru bo muri mwe, bazabikubwira.
Igihe Musumbabyose yahaga amahanga iminani agenewe,
igihe yatandukanyaga amoko y’abantu,
yashingiye imbago imiryango,
akurikije umubare w’abana ba Israheli.
Koko rero ingarigari y’Uhoraho ni uwo muryango we,
bene Yakobo bakaba umunani yegukanye.
Uhoraho ni we wenyine wayoboye umuryango we,
ari nta mana y’inyamahanga bafatanyije.
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi,
akagira ubuntu butagira urugero.
Alleluya.
IVANJILI
+ Matayo (Mt 18, 1-5.10-14)
1Icyo gihe abigishwa begera Yezu, baramubaza bati « Mbese ubona ari nde uruta abandi mu Ngoma y’ijuru ? » 2Ahamagara umwana muto amushyira hagati yabo, 3nuko aravuga ati «Ndababwira ukuri : nimudahinduka ngo mumere nk’abana, nta bwo muzinjira mu Ngoma y’ijuru. 4Uwicisha bugufi wese nk’uyu mwana, uwo ni we usumba abandi mu Ngoma y’ijuru. 5Uwakira neza umwana nk’uyu ari jye agirira, ni jye aba yakiriye. 10Mwirinde kugira uwo musuzugura muri abo bato ; 11koko rero ndababwira ko mu ijuru abamalayika babo badahwema kureba uruhanga rwa Data wo mu ijuru. 12Mwe murabibona mute? Niba umuntu afite intama ijana, iyo imwe muri zo izimiye ntasiga izindi mirongo urwenda n’icyenda ku musozi, akajya gushaka iyazimiye ? 13Kandi iyo ahiriwe akayibana, ndababwira ukuri : imutera ibyishimo biruta ibyo aterwa na za zindi mirongo urwenda n’icyenda zitazimiye. 14Ni na ko So wo mu ijuru adashaka ko hari umwe muri abo bato uzimira.»


text:
‘’Sigaho gukomeza ugerageza kwemeranya n’icyaha cyawe.’’
‘’Bahamagara Loti aramubaza bati:’’Abo bagabo binjiye iwawe iri joro bari he?’’Basohore turyamane nabo.’’Itangiriro 19:1-5
Igihe cya nyacyo cyari kigeze kuri Loti. Abagabo b’Abanyasodomu bari bakikuje inzu ye, basakuza. Bategeka Loti gusohora abamarayika babiri bari binjiye mu nzu ye, kugirango babafate ku ngufu.
Mbega ibintu byari bikomeye! Ikintu cya mbere Loti yagombaga gukora ni kugerageza kumvikana nabo banyasodomu. Kuba Loti yari atuye ku marembo y’umudugudu bigaragaza ko ashobora kuba yari umucamanza waho. Yagerageje kumvikana naba banyesodumu kugirango ntatakaze ubunyangamugayo bwe, kugeza ubwo abita ‘’benese’’, bigaragaza ko nta buremere yahaga icyaha cy;abo banyesodomu.
‘’Arababwira ati: Benedata,ndabinginze mwe gukora icyaha kingana gityo! Nimunyumve: Mfite abakobwa babiri bakiri sugi. Ndababazanira, mubakorere ibyo mushaka, ariko mwe gukora kuri abo bagabo, kuko bari musi y’ipfundo ry’inzu yanjye.’’Itangiriro19:6-8
Umuhanga muri theologie yanditse ko Loti yari azi ko abakobwa be ntacyo bari bubatware,kubera ko abo banyesodomu bari abatinganyi. Wenda Loti yibwiraga atya ati ngo:’’Aba bagabo ni abatinganyi, barashaka kwishimisha bari hamwe, kugira ngo bahaze irari ryabo.
Ntacyo bakora ku bagore. Nimbaha abakobwa banjye, bazabangarurira mu gitondo ntacyo babakozeho.’’
Mbega ubusazi! Niyo byaba ari ukuri, Loti yagerageje gusimbuza icyaha kimwe ikindi. Ntabwo bishoboka gusubiza inyuma irari ry’ubusambanyi. Uru rugero rwa Loti rutugaragariza uburyo ki icyaha cyihishe kigira ingaruka ku mukiranutsi, ubayeho mu kudasobanukirwa.
Icyaha Loti yari afite cyamushyize ahantu hateye ubwoba , kuburyo yari yiteguye gutanga ikintu icyaricyo cyose, harimo n’umuryango we, kugirango yihagarareho!
Loti ntabwo yari yiteguye guhangana n’ukuri kw’ibintu. Yagerageje uko ashoboye, anyura ku ruhande, agaca inyuma y’ukuri, kandi Imana yarashakaga kumubohora.
Bakundwa, iyi ni imyitwarire ya benshi mu Bakristu, bihumuriza bo ubwabo, bakibwira ngo:’’Imana yanjye ni Imana y’ubuntu. Yankijije ibyaha kera, na none izongera inkize.’’ Oya! Imana Iratubwira binyuze muri ubu butumwa, ngo ntukongere kugerageza kuburana n’icyaha, ugakora utwaha duto kugira ngo ureke binini. Byose bigomba kurekwa, byaba ibinini cyangwa bito!
Ubutumwa bwaDavid Wilkerson bwasemuwe na Isabelle


text:
Ibarura ryakozwe muri 2014, ryagaragaje ko aka karere gatuwe n’abaturage 403 662, muri bo 30% gusa nibo bakoresha amashanyarazi, na ho abasigaye bangana na 70% baracyahangayikishijwe no kwigobotora agatadowa.
Surwumwe Jérôme, utuye mu Murenge wa Busasamana yatangarije IGIHE ko aho atuye bataragerwaho n’umuriro w’amashanyarazi ndetse bibadindiza mu iterambere ryabo.
Yagize ati “Twe aho dutuye nta cyizere ko umuriro uzahagera, kugira ngo tugere ku gasantere aho dusharija telefoni bidutwara amasaha abiri, ubwo rero kuvuga ngo tuzakora ibikorwa by’iterambere biracyari inzozi, ariko ubwo nka Mobisol batwemereye ideni turagerageza kuva mu icuraburindi.”
Ikibazo cy’agatadowa cyaba kigiye gushyirwaho ihererezo
Kuri iki Cyumweru, tariki ya 16 Ukwakira 2016, Akarere ka Rubavu kasinyanye amasezerano y’imikoranire n’ikigo gitanga ibikoresho bitanga umuriro ukomoka ku mirasire y’izuba, Mobisol, mu rwego rwo gufasha abaturage bataragerwaho n’amashanyarazi kwiteza imbere.
Umuyobozi w’Akarere ka Rubavu, Sinamenye Jérémie yatangaje ko nubwo hakiri umubare munini w’abatagerwaho n’amashanyarazi ariko hari icyizere ko bigiye gukemuka.
Yagize ati “Imibare y’abaturage tuvuga bakoresha amashyanyarazi ahanini usanga ari abo mu Murenge wa Gisenyi, wagera mu yindi mirenge ugasanga umuriro wibereye mu masantere akomeye gusa. Ubusanzwe abaturage bacana amashanyarazi barenga gato 30%, iyo tuvuze rero uyu mubare mu baturage ibihumbi 403, byerekana ko igice kinini cy’icyaro, hatari umuriro abo bantu baho bose ntibacana. Ubu turi kwiyambaza ibigo bitanga ibikoresho by’imirasire y’izuba nka Mobisol kugira ngo abaturage batuye mu midugudu ya kure na bo bagerweho n’umuriro ku nguzanyo.”
Sinamenye yishimiye ko Mobisol izabafasha mu gusakaza umuriro ukomoka ku mirasire y’izuba.
Ati “ Iyi Mobisol iradufasha kuko mu ntego zayo ni ukugera kuri buri muturage, kandi nabo biteguye kugura amashanyarazi kuko yiteguye gutanga umwenda. Buri muturage ashobora guhabwa ibikoresho akazagenda yishyura buhoro buhoro buri kwezi. Bityo abaturage bagomba kugirana amasezerano mu rwego rwo kurwanya agatadowa dore kagira n’ingaruka ku buzima bw’abantu.”
Umuyobozi ushinzwe guhuza ibigo binini n’inzego za Leta muri Mobisol, Rwagaju Louis avuga ko biyemeje gutanga inguzanyo y’ibikoresho by’imirasire y’izuba ku bantu bagifite ikibazo cy’amashyanyarazi kandi bifuza kujyana n’umuvuduko w’iterambere kugeza mu midugudu.
Ati “ Ikibazo cy’iterambere ry’umuturage kiratureba twese kuko ntiwatera imbere nta mashyanyarazi, abana ntibakwiga neza, rero tugerageza korohereza abaturage tukabaha ibikoresho ku ideni bakajya bishyura gahoro gahoro, kandi tunabibashyikiriza aho batuye haba mu Mijyi cyangwa mu byaro.”
Akarere ka Rubavu kagizwe n’imidugudu 528, utugari 80 n’imirenge 12. Umujyi wa Gisenyi uri muri itandatu yatowe yunganira umurwa Mukuru wa Kigali.


text:
1. Nta kintu ibintu biba bimubwiye
Wakwishima, wababara, waba mu bibazo cyangwa ibyishimo, umukobwa cyangwa umugore utakigukunda aba yumva bitamureba. Mbere akigukunda ashobora kukubaza amakuru yawe ndetse akagaragaza ko yifuza kumenya ibiri kubera mu buzima bwawe, ariko iyo urukundo rugiye, nta na kimwe aba ashaka kumenya.
2. Ntaba akikubonaho igikundiro
Umukobwa cyangwa umugore wese ukunze umukunzi we, kabone n’ubwo abandi baba bamubona nk’aho atari mwiza, we aba amubonamo igikundiro kidasanzwe ndetse akumva amwishimiye. Umukobwa cyangwa umugore wakwanze, atangira kubona ububi bwawe n’ibindi byose atajyaga abona igihe yari akigukunze.
3. Nta mbaraga na nke yongera gushyira mu mubano
Umukobwa/umugore ukunze umukunzi we agerageza kugaragaza umusanzu we mu rukundo gusa iyo atakigukunda nta kintu na kimwe yongera gukora mu gushyiraho umusanzu we muri urwo rukundo.
4. Kuvugana nawe biramubangamira
Hari igihe umukobwa/umugore yumva yarahaze urukundo ariko nanone ntabone imbaraga zo gusezera kuwo bakundanaga agahitamo ko bizijyana gahoro gahoro, ibi bishobora kugaragazwa kandi n’uburyo aba abangamirwa no kumara umwanya munini muri kumwe cyangwa se wamuhamagara nko kuri telefoni agashaka impamvu zo kutakuvugisha.
5. Nta rukuruzi, nta gashya
Abantu benshi bakundana bashobora guhoberana byimbitse n’ibindi byose bizanwa na rukuruzi iri hagati y’abakundana, umukobwa wamaze kuva mu by’urukundo ntaba ashaka kwegerana nawe, ntiyifuza kugira ikintu na kimwe yagukorera gishimishije, ibyo wakora byose ntacyo biba bimubwiye, ntiyigengesera ngo areke kukubabaza kandi ntashima ibyo umukorera ugamije kumushimisha.
Igihe wari ubanye neza n’uwo mukundana ukajya kubona atangiye kugaragaza ibi bintu twavuze haruguru, uba ukwiye gutangira gutekereza ikindi wakora kuko ashobora kuba atangiye guhaga urukundo.
Src: Elcrema


text:
Mu Karere Ka Nyagatare Basoje Icyiciro Cya Kabiri Cy’ Urugerero
NYAGATARE-Abaturage batuye mu murenge wa Rukomo barakangurirwa gufata neza ibikorwa byose byakozwe n’intore zimaze amezi 7 ku rugerero. Ibi bakaba babisabwe na Rwaka Nicolas, umutahira w’intore mu More...
Ngoma: Intore ziri kurugerero zafashije abaturage guhindura imyumvire none barikwiteza imbere
Abaturage bo mu murenge wa rurenge ho mu karere ka ngoma barishimira ibikorwa by’amajyambere bamaze kugeraho babikesheje ubuyobozi bwiza, by’umwihariko bakaba banashimira intore zo ku rugerero More...
Intore zashoje icyiciro cya mbere cy’urugerero zashimiwe ibikorwa byiza zakoreye akarere ka Gicumbi
Kuri uyu wa gatanu tariki ya 28/06/2013, kimwe n’ahandi mu gihugu hose, mu karere ka Gicumbi hijihijwe umunsi wo gusoza ku mugaragaro urugerero mu cyiciro cyarwo cya mbere cy’intore zo ku mukondo. Umunyamabanga More...


text:
SIYERA LEWONE NA GINEYA
1945 kugeza 1990—‘Bageza benshi ku gukiranuka’—Dan12:3. (Igice cya 2)
Bubaha impano y’Imana y’ishyingiranwa
Igihe William Nushy yari ageze aho yari agiye gukorera umurimo, yasanze ababwiriza bamwe batubahiriza amahame ya Yehova arebana n’ishyingiranwa. Hari abibaniraga gusa batarasezeranye imbere y’ubutegetsi. Abandi bo bakurikizaga imigenzo yo muri ako karere yo kuba baretse gushyingiranwa bagategereza ko umugore abanza gutwita, kugira ngo bizere ko nibashyingiranwa bazabyara.
Ni yo mpamvu muri Gicurasi 1953, ibiro by’ishami byandikiye amatorero yose, bigasobanura neza amahame ya Bibiliya yerekeranye n’ishyingiranwa (Intang 2:24; Rom 13:1; Heb 13:4). Ababanaga bahawe igihe cyo gusezerana mu buryo bwemewe n’amategeko, bitaba ibyo bakavanwa mu itorero.—1 Kor 5:11, 13.
Ababwiriza hafi ya bose bishimiye ibyo bintu byari binonosowe. Icyakora hari abandi bumvaga ko ibyo ari ugukagatiza. Mu matorero abiri, ababwiriza basaga kimwe cya kabiri baretse kwifatanya n’umuteguro wa Yehova. Icyakora abakomeje kuba indahemuka bongereye igihe bamaraga mu murimo, iyo ikaba ari gihamya yagaragazaga ko Yehova yabahaye umugisha.
Abavandimwe bashyizeho imihati myinshi, amaherezo abategetsi bemera ko abagiye gushyingiranwa bazajya basezeranira mu Nzu y’Ubwami y’i Freetown. Ku itariki ya 3 Nzeri 1954, abavandimwe bakoze umuhango wa mbere w’ishyingiranwa wemewe n’amategeko. Nyuma yaho, leta yahaye ibitabo by’ishyingiranwa abavandimwe babishoboye mu turere turindwi two hirya no hino mu gihugu. Ibyo byatumye abandi bantu benshi bashimishijwe bashobora gushyingiranwa mu buryo bwemewe n’amategeko kugira ngo babe ababwiriza b’ubutumwa bwiza.
Abantu benshi bashimishijwe bari bafite abagore benshi na bo bateye intambwe kugira ngo bubahirize amahame y’Imana. Samuel Cooper, ubu uba i Bonthe, agira ati “mu mwaka wa 1957, natangiye kujyana n’abagore banjye babiri mu materaniro, kandi bidatinze niyandikishije mu Ishuri ry’Umurimo wa Gitewokarasi. Umunsi umwe, nagombaga gutanga disikuru yavugaga ibyerekeye ishyingiranwa rya gikristo. Igihe nakoraga ubushakashatsi ntegura iyo disikuru, nabonye ko nagombaga gusezerera umugore wanjye muto. Igihe nabibwiraga bene wacu, bose barandwanyije. Umugore wanjye muto yari yarambyariye akana, mu gihe umugore mukuru yari ingumba. Ariko nari nafashe umwanzuro wo kubahiriza amahame yo mu Byanditswe. Icyantangaje cyane ni uko igihe umugore wanjye muto yasubiraga iwabo, umugore wanjye mukuru yatangiye kubyara. Ubu mfite abana batanu nabyaranye n’umugore wanjye wahoze ari ingumba.”
Undi muntu wari ushimishijwe n’ukuri ni Honoré Kamano wari utuye hakurya y’umupaka muri Gineya. Igihe yirukanaga abagore be babiri bato, umugore mukuru yishimiye uwo mwanzuro atangira gufatana ukuri uburemere. Umwe mu bagore be bato, nubwo yababajwe n’uko yirukanwe, na we yamushimiye ko afatana uburemere amahame ya Bibiliya. Yasabye ko hagira umuntu umwigisha Bibiliya, kandi nyuma yaho yiyeguriye Yehova.
Abahamya ba Yehova bazwi hose ko bubaha ishyingiranwa
Muri iki gihe, Abahamya ba Yehova bazwi hose muri Siyera Lewone no muri Gineya ko bubaha ishyingiranwa. Ubudahemuka bagaragaza mu ishyingiranwa ryabo burimbisha inyigisho z’Imana kandi bukayihesha ikuzo kuko ari yo yatangije ishyingiranwa.—Mat 19:4-6; Tito 2:10.
Amacakubiri i Freetown
Mu mwaka wa 1956, abandi bamisiyonari babiri bize mu ishuri rya Gileyadi, ari bo Charles na Reva Chappell, bageze i Freetown. Mu gihe bari mu nzira berekeza ku nzu y’abamisiyonari, batangajwe no kubona icyapa kinini cyamamazaga disikuru ishingiye kuri Bibiliya yari gutangirwa mu nzu mberabyombi ya Wilberforce Memorial Hall. Charles agira ati “icyo cyapa cyagaragazaga ko yari gutangwa na C.N.D. Jones, uhagarariye ‘Kiliziya y’Abahamya ba Yehova.’”
Jones wavugaga ko yari yarasutsweho umwuka, yayoboraga itsinda ryari ryaritandukanyije n’itorero ry’i Freetown. Abagize iryo tsinda bavugaga ko ari bo Bahamya ba Yehova “nyakuri,” kandi bitaga abamisiyonari n’abashyigikiraga mu budahemuka abahagarariye umuteguro “abatekamutwe” n’“abariganya b’i Gileyadi.”
Ibintu byarushijeho kuzamba igihe Jones na bamwe mu bari bamushyigikiye bacibwaga mu itorero. Chappell agira ati “iryo tangazo ryababaje abavandimwe bamwe bumvaga ko abazanaga amacakubiri bagombaga kwihanganirwa. Hari bake bavugiraga mu ruhame ko bitabashimishije. Bo n’abandi bakomeje kwifatanya n’abigometse kandi bakajya bagerageza kurogoya amateraniro na gahunda z’umurimo wo kubwiriza. Abo barakare bicaraga ukwabo mu materaniro mu gihande bitaga icy’abitandukanyije. Amaherezo benshi muri bo bavuye mu kuri. Ariko hari abongeye gutora agatege mu buryo bw’umwuka, bongera kuba ababwiriza barangwa n’ishyaka.”
Abenshi bakomeje kuba indahemuka, batumye umwuka w’Imana ukomeza gukorera mu itorero. Igihe Harry Arnott yazaga i Freetown mu mwaka wakurikiyeho ari umugenzuzi wa zone, yaravuze ati “uku ni ko kwiyongera kwa mbere gukomeye twagize muri Siyera Lewone mu myaka ishize. Ibi biraduha impamvu zo kwizera ko mu gihe kiri imbere hazabaho ukwiyongera.”
Bigisha Abakisi
Nyuma y’igihe gito umuvandimwe Arnott asuye Siyera Lewone, Charles Chappell yabonye urwandiko yohererejwe n’umuvandimwe wo mu gihugu baturanye cya Liberiya. Uwo muvandimwe yifuzaga gutangiza umurimo wo kubwiriza muri bene wabo bo muri Siyera Lewone. Yari uwo mu bwoko bw’Abakisi bari batuye mu mashyamba yo mu misozi n’ibibaya byo mu karere gakora kuri Siyera Lewone, Liberiya na Gineya. Byasaga naho abantu benshi bavugaga igikisi bifuzaga gusobanukirwa Bibiliya.
Kubera ko abenshi mu Bakisi batari bazi gusoma no kwandika, i Koindu hashyizweho amashuri yigisha gusoma no kwandika kugira ngo babigishe ukuri kw’ibanze kwa Bibiliya. Abanyeshuri babarirwa mu magana bazaga muri ayo mashuri. Charles agira ati “bidatinze, iryo tsinda ryari rifite ababwiriza bashya 5, nyuma yaho baba 10, ubundi baba 15, baza no kuba 20. Abantu bazaga mu kuri bisukiranya ku buryo natangiye gushidikanya niba bari ababwiriza nyakuri. Ariko naribeshyaga. Hafi ya bose bari indahemuka kandi barangwa n’ishyaka!”
Bidatinze, abo babwiriza bashya barangwaga n’ishyaka bagejeje ubutumwa bwiza i Koindu, amaherezo bagera no mu gihugu bituranye cya Gineya. Bagendaga amasaha menshi n’amaguru baterera imisozi bakayimanuka, babwiriza mu mirima no mu midugudu. Eleazar Onwudiwe wari umugenzuzi w’akarere muri icyo gihe, agira ati “twamaraga ibyumweru byinshi, rimwe na rimwe tukamara amezi menshi, tutarumva imodoka cyangwa ipikipiki.”
Abavandimwe na bashiki bacu b’Abakisi babibye imbuto z’Ubwami barazuhira, maze Imana irazikuza (1 Kor 3:7). Igihe umusore utabona yumvaga ukuri, yafashe mu mutwe agatabo k’amapaji 32 kitwa “Ubu butumwa bwiza bw’Ubwami.” Nyuma yaho iyo yajyaga kubwiriza cyangwa iyo yabaga yigisha abantu Bibiliya, yasubiragamo mu mutwe ibikubiye muri za paragarafu, kandi ibyo byatangazaga cyane ababirebaga. Hari umugore utumva wemeye ukuri, agira ihinduka rikomeye cyane ku buryo muramukazi we yatangiye kujya mu materaniro, akagenda ibirometero 10 n’amaguru kugira ngo agere aho yaberaga.
Umurimo wo kubwiriza Abakisi wateye imbere mu buryo bwihuse cyane. Hashinzwe irindi torero, nyuma yaho hashingwa irindi. Ababwiriza bagera kuri 30 batangiye gukora umurimo w’ubupayiniya. Umutware w’umugi wa Koindu yashimishijwe n’ukuri maze atanga ikibanza cyo kubakamo Inzu y’Ubwami. Igihe abantu basaga 500 bazaga mu ikoraniro ry’akarere ryabereye i Kailahun, na ho hashinzwe itorero. Bidatinze, kimwe cya kabiri cy’Abahamya bo muri Siyera Lewone bari Abakisi, nubwo ubwo bwoko bugizwe n’abaturage batageze kuri 2 ku ijana by’abaturage bose.
Ayo majyambere ntiyashimishije abantu bose, cyane cyane abayobozi b’idini b’Abakisi. Bagize ishyari maze biyemeza kurandurana n’imizi abo bantu bari babangamiye ubutware bwabo. Ikibazo cyari gisigaye cyari ukumenya uburyo bari gukoresha, n’igihe bari kubikorera.


text:
Musenyeri Didace Ruzindana yabaye umusaserdoti aka Yezu.
Musenyeri Didace RUZINDANA yavutse ku wa 17 Werurwe 1945 i Rwamashongoshyo, yahawe Batisimu ku wa 01 Nyakanga 1945 i Rwamagana. Yahawe Ubusaserdoti ku wa 17/07/1973 i Kibungo. Yabaye Igisonga cy’Umushumba wa Diyosezi ya Byumba ku wa 2 Nzeri 1997. Yatabarutse ku wa 30 Nyakanga 2011 isaa yine n’iminota icumi za nijoro, azize indwara y’umutima (umutima we wagize intege nke, ntiwashobora gukora uko bikwiye (insuffisance cardiaque).
Ku wa 3 Kanama 2011, isaa tanu za mugitondo i Byumba ni bwo hatuwe Igitambo cy’Ukaristiya cyo kumusabira no kumusezeraho bwa nyuma.
Musenyeri Serviliyani NZAKAMWITA akikijwe n’Abepiskopia bagenzi be bane n’Abapadiri benshi barengaga 150 n’imbaga y’abakristu, ni we wayoboye Missa Ntagatifu.
Mu buhamya bwe, Mgr Serviliyani yavuze ko Musenyeri Didace yahaye Imana umwanya w’ibanze mu buzima bwe. Yakunze Imana n’abantu. Yazirikanaga ijambo ry’Imana, agakunda gushengerera, kuvuga ishapule n’inzira y’umusaraba.
Amateka ya Mgr Didace ni maremare kandi arimo ibikorwa byiza yakoranye ibyishimo n’umurava.
Azwiho kwigisha ijambo ry’Imana rikaryohera abantu. Mbese yabaye umusaserdoti aka Yezu. Mgr Didace yitaye ku mpfubyi n’abapfakazi n’abandi bantu batagira kivurira.
Missa ihumuje hakurikiyeho kumva ubuhamya butandukanye bw’abantu bamuzi kandi babanye na we.
- Habanje ubuhamya bw’umuryango we uri mu Butaliyani. Ubwo buhamya bwasomwe na Padiri Claudien Ruhumuriza. Uwo muryango ugizwe n’inshuti za Mgr Didace zivuka mu Butaliyani. Mu butumwa bw’abo bavandimwe, bavuga ko batazamwibagirwa na rimwe. Ntibazibagirwa imvugo ye yuje ubuhanga kandi yateraga abamwumva guseka no gususuruka. Bamwitaga “umuvandimwe wabo w’ibihogo” (il nostro fratello marrone).
- Ubuhamya bw’abakristu ba Byumba: Bamushimira inyigisho yatangaga zirimo ubuhanga. Ntibazibagirwa ukuntu yaganiraga akanasetsa, muri make yari imfura. Ngo iyo yatangiraga igitambo cya Missa yatangizaga ijambo: bana b’Imana… Dore ijambo batazibagirwa yakundaga kuvuga: “ Nyuma y’ubu buzima hari ubundi buzima buzira kuzima”. Barangije bihanganisha Mgr Serviliyani NZAKAMWITA muri aya magambo: “Komera ubuze umufasha”.
- Uhagarariye Abasaserdoti : Yavuze ko yabonye muri we umusaserdoti wishimye, uzi kwihangana, kwicisha bugufi no kutihambira ku by’isi.Yavuze ko Mgr Didace yaranzwe no guharanira ubuvandimwe bw’abasaserdoti (fraternité sacerdotale). Yarangije avuga ko yubahaga Umwepiskopi kandi agacyaha umupadiri uvuze nabi Umwepiskopi. Yarangije amubwira ati : « Komeza usabire abavandimwe b’abapadiri ».
- Ubuhamya bw’ABANA B’IWACU : (Abana b’iwacu ni abana batagira kivurira Mgr Didace yitagaho kuva mu 1995). Bamushimiye ko yababereye ikiramiro, akabakunda
yimazeyo kandi agaharanira ko bakurana uburere bukwiye umwari w’i Rwanda.
- Ubuhamya bwa Sr Immaculée : Yavuze ko ari byinshi yibukiraho Mgr Didace. Yamufashije mu nzira ye yo kwiha Imana kuva mu 1990. Ntabwo azibagirwa ukuntu
yamukomeje kandi akamubera umubyeyi nyuma ya jenoside yamutwariye benshi mu muryango.
- Ubuhamya bwa mukuru wa Mgr Didace : Mu buhamya bwe avuga ko Mgr Didace yabaye umusaserdoti ukunda ubusaserdoti kandi ushinze imizi mu Ivanjili. « Ntiyabaye umusaserdoti w’ingwiza-murongo ».
- Ubuhamya bw’uhagarariye Leta y’U Rwanda (Minisitiri HAREBAMUNGU Mathias): Yavuze ko U Rwanda ruri mu gahinda kubera umuntu w’ingirakamaro utuvuyemo. Yashimye Mgr Didace RUZINDANA nk’umuntu waharaniye ubumwe n’ubwiyunge mu Banyarwanda kandi agafasha Leta mu kwita ku bana batagira kivurira. Yarangije ashimira Kiliziya kandi ayihanganisha mu izina rya Leta y’U Rwanda. Yibukije ko Mgr Didace yabaye intungane maze aravuga ngo nta mpamvu yo kubabara kuko roho z’intungane ziri mu biganza by’Imana.
- Ubuhamya bw’Umukuru w’Itorero ry’Abangilikani mu Rwanda : Yashimye Mgr Didace mu kwitanga kwe aharanira ubumwe bw’amadini ya gikristu. Yavuze ko we yari
amubereye nk’umujyanama dore ko yanamwifashishaga mu myiherero y’Abapastiteri.
- Ubuhamya bw’Umukuru w’Akarere ka Gicumbi : Yashimiye Mgr Didace RUZINDANA, avuga ko yari intore kandi ko akiri yo kubera ko Imana yamwigombye ngo imugororere
ikamba rihoraho iteka. Mu izina ry’abaturage ba Gicumbi, Umukuru w’ako Karere yibukije ko bamukesha ibikorwa byinshi bijyanye n’amajyambere n’inama nyinshi.
- Ubuhamya bwa Musenyeri Tadeyo NTIHINYURWA : Yavuze ko azi Musenyeri Didace hashize imyaka 45. Ngo Mgr Didace yagaragaje ukwemera kutajegajega mu nzira ye yo
kwiyegurira Imana kandi amaze kuba umusaserdoti yagaragaje umurava, ishyaka n’umutima mu mirimo yashinzwe cyane cyane iyo kurera abazaba abasaserdoti.
Nk’umuyobozi wa Diyosezi ya Kibungo yavuze ko atewe ishema no kuba bari baramutije Diyosezi ya Byumba akayifasha atizigama. Ngo yatsinze igitego cy’ubupfura.
Ubuhamya burangiye hakurikiyeho umuhango wo kujya kumushyingura. Umurambo we waherekejwe n’abakristu benshi bamuririraga kandi banamusabira. Ibyo byagaragajwe n’indabo nziza kandi nyinshi zashyizwe ku mva ye.
Imana imuhe iruhuko ridashira !
Fratri Jean d’Amour DUSENGUMUREMYI


text:
Iri si ishyari
ubu si uburakari
singutaka uko utari
si no kuyobya uburari
ngo ni uko udahari
kuko aho utari ubu ndahari
urahari kuko mpari
mu bagabo namenye ni wowe ntwari
sinakwibaza ngo wagiye ryari?
kuko nzi neza ko wagiye nkiri mu cyari
ntaramenya kwikura mu cyari
ariko ubu si nkiri agategerwa ku cyari
si ndi agacunagurizwa mu cyari
si ndi agatamikirwa mu cyari
kandi si ndi akicirwa n’isari mu cyari
kuko ndi akitamika, akikura mu cyari
igihe gashakiye kakisubiza mu cyari
ndi akigenza, akifuza kugenda hakurya y’ubugwari
agashaka kunyura muri ya nzira yawe y’ubutwari
njya ngutenguha ariko uyu munsi usubiza umuhungu wawe aho yakagombye kuba ari.


text:
IGICE CYA 14
Imana ivuga binyuze ku bahanuzi bayo
Abahanuzi bashyizweho na Yehova kugira ngo batange ubutumwa buhereranye n’urubanza, ugusenga kutanduye na Mesiya
MU GIHE cy’abami ba Isirayeli n’u Buyuda, abahanuzi b’Imana bagize uruhare rukomeye. Bari abagabo bari bafite ukwizera kudasanzwe n’ubutwari, batangazaga imanza za Yehova. Nimucyo dusuzume ibintu bine by’ingenzi bahanuye.
1. Irimbuka rya Yerusalemu. Kera cyane, abahanuzi b’Imana, by’umwihariko Yesaya na Yeremiya, batangiye kuburira abantu ko Yerusalemu yari kurimburwa kandi ntiyongere guturwa. Bakoresheje amagambo afite imbaraga, bagaragaza impamvu uwo mugi wari ukwiriye kugerwaho n’umujinya w’Imana. Yerusalemu ntiyari ikwiriye guhagararira Yehova kubera ibikorwa byayo by’ugusenga kw’ikinyoma, kononekara mu by’umuco n’urugomo.—2 Abami 21:10-15; Yesaya 3:1-8, 16-26; Yeremiya 2:1–3:13.
2. Ugusenga kutanduye gusubizwaho. Nyuma y’imyaka 70 abagize ubwoko bw’Imana bari mu bunyage, bagombaga kubohorwa bakavanwa i Babuloni. Bagombaga kugaruka mu gihugu cyabo cyari cyarabaye amatongo, bakongera kubaka urusengero rwa Yehova i Yerusalemu (Yeremiya 46:27; Amosi 9:13-15). Hasigaye imyaka 200, Yesaya yahanuye ko umugaba w’ingabo wari kuzigarurira Babuloni maze akemerera ubwoko bw’Imana kujya gusubizaho ugusenga kutanduye, yari kuzaba yitwa Kuro. Nanone Yesaya yavuze amayeri ya gisirikare Kuro yari kuzakoresha.—Yesaya 44:24–45:3.
3. Kuza kwa Mesiya n’ibyari kumubaho. Mesiya yagombaga kuvukira mu mugi wa Betelehemu (Mika 5:2). Yari kuzaba ari umuntu wicisha bugufi, akinjira muri Yerusalemu ahetswe n’icyana cy’indogobe (Zekariya 9:9). Nubwo yari kuba umuntu witonda kandi ugwa neza, ntiyari gukundwa kandi benshi ntibari kuzamwemera (Yesaya 42:1-3; 53:1, 3). Yari kuzicwa urw’agashinyaguro. None se ibya Mesiya byari kuba birangiriye aho? Oya, kubera ko igitambo cye cyari gutuma abantu benshi bababarirwa ibyaha (Yesaya 53:4, 5, 9-12). Ibyo byari gushoboka ari uko azutse.
4. Mesiya azategeka isi. Abantu badatunganye ntibashobora rwose kwitegeka mu mahoro, ariko Umwami Mesiya we yari kuzitwa Umwami w’amahoro (Yesaya 9:6, 7; Yeremiya 10:23). Mu gihe cy’ubutegetsi bwe, abantu bose bazabana amahoro kandi babane amahoro n’inyamaswa (Yesaya 11:3-7). Nta ndwara zizongera kubaho (Yesaya 33:24). Urupfu na rwo ruzamirwa bunguri iteka ryose (Yesaya 25:8). Mu gihe cy’ubutegetsi bwa Mesiya, abapfuye bazazuka bature ku isi.—Daniyeli 12:13.


text:
ISOMO RYA 74
Yesu aba Mesiya
Yohana yari yarabwiye abantu ati “hari undi muntu ukomeye kundusha ugiye kuza.” Yesu amaze kugira imyaka 30 yavuye i Galilaya ajya ku ruzi rwa Yorodani aho Yohana yabatirizaga. Yesu yashakaga ko Yohana amubatiza, ariko Yohana yaramubwiye ati “si jye ugomba kukubatiza ahubwo ni wowe ugomba kumbatiza.” Yesu yabwiye Yohana ati “Yehova ashaka ko umbatiza.” Nuko bajya mu ruzi rwa Yorodani maze Yohana yibiza Yesu mu mazi.
Yesu amaze kuburuka mu mazi, yarasenze. Ijuru ryarakingutse maze umwuka w’Imana umumanukiraho umeze nk’inuma. Nuko Yehova avugira mu ijuru ati “uri Umwana wanjye nkunda; ndakwemera.”
Igihe umwuka wa Yehova wazaga kuri Yesu ni bwo yari abaye Mesiya cyangwa Kristo. Ubwo ni bwo yari agiye gutangira umurimo Yehova yamwohereje gukora ku isi.
Yesu akimara kubatizwa, yagiye mu butayu amarayo iminsi 40. Avuyeyo yagiye kureba Yohana. Igihe Yohana yamubonaga aje amusanga, yaravuze ati “dore Umwana w’Intama w’Imana ukuraho icyaha cy’isi.” Ibyo Yohana yavuze byatumye abantu bamenya ko Yesu ari we Mesiya. Ese uzi ibyabaye kuri Yesu igihe yari akiri mu butayu? Reka tubisuzume.
“Mu ijuru havugira ijwi rigira riti ‘uri Umwana wanjye nkunda; ndakwemera.’”—Mariko 1:11


text:
Rulindo – Abaturage n’abayobozi bisibiye umukoki waciwe n’amazi
Abaturage b’umurenge wa Base mu karere ka Rulindo n’abayobozi, kuri uyu wa gatandatu tariki 19/05/2012 batangije uburyo bwo gutera ibiti by’imihati ku buryo bw’amaterasi mu mukoki waciwe n’amazi hagamijwe gufata ubutaka, bugenda ndetse no gusiba uyu mukoki.
Ubu buryo bwo gutera ibiti by’imihati muri ruhurura yaciwe n’amazi, ngo buzatuma nta butaka bwongera kugenda, ahubwo bufatwe n’ibiti ku buryo igihe kizagera uyu mukoki ukaba wasibangana burundu.
Umuyobozi w’akarere ka Rulindo Kangwagye Justus, avuga ko ubu buryo atari ubwa mbere bukoreshwa, ndetse ko bwatanze umusaruro ugaragara aho bwakoreshejwe.
Ati: “Mu 2005, mu murenge wa Rusiga ku Kirenge cya Ruganzu twakoresheje ubu buryo buhindura ibintu, mu murenge wa Bushoki naho bwarakoreshejweâ€.
Minisitiri muri perezidansi Venantie Tugireyezu, avuga ko abantu bari bakwiye gufata ingamba kare, bagakumira ibiza mbere y’uko biba, aho kugirango tuze guhangana nabyo byamaze kuba ibibazo.
Ati: “Ibintu bigera hariya gute? N’ubona ahantu hatangiye gutenguka, ujye utanga amakuru, maze tube twafatirana hakiri kare“.
Minisitiri yakomeje asaba ubuyobozi bw’akarere gukomeza gutegura ibikorwa bizajya byibandwaho mu miganda idasanzwe, igamije guhangana n’ibibazo byatewe n’amazi y’imvura nyinshi.


text:
Meddy wagarutse mu Rwanda nyuma y’ imyaka igera kuri irindwi ahavuye akerekeza muri Leta Zunze Ubumwe z’ Amerika yagarutse ku buzima bwaho anavuga byinshi yahigiye afata nk’ isomo rishya yungutse mu buzima.
Meddy wamaze kubona ubwene gihugu bwa Amerika yagarutse mu Rwanda ku I taliki ya 26 Kanama aho aje mu gitaramo yatumiwe mo cya Mutsing Beer First kizaba taliki ya 2 Nzeri 2017 byitezwe ko kizabera I Nyamata mu karere ka Bugesera muri hotel ya Golden Tulip.
Meddy wavuye mu Rwanda mu mwaka wa 2010 yakomeje umuzika nubwo yarari hanze y’ igihugu cyamubyaye aho yagiye anakora indirimbo zigakundwa cyane twavuga nka Nasara, Ntawamusimbura, Slowly n’ zindi nyinshi zitandukanye.
Ubwo Meddy yageraga I Kigali yari yategerejwe n’ abakunzi be ndetse n’ umuryango we warumaze imyaka 7 batabonana. Mu bibazo yabajijwe harimo nicyo yaba yarungukiye muri Amerika mu myaka ahamaze ndetse n’ isomo ry’ ubuzima.
Meddy yavuze ko imyaka yahabaye bitewe n’ ubuzima yanyuzemo yize kuba umugabo. Iri jambo yarisobanuye avuga ko muri iyo myaka irindwi aba mu bihugu by’ amahanga yize kwibeshaho nk’ umusore wishakiraga buri kimwe cyose yabaga akeneye akagikora atari kumwe n’ ababyeyi.
Yagize ati “ mu gihe cyose maze hariya nize kubaho ntafite, nize kubaho nkanjye no kumenya agaciro ko kuba Umunyarwanda no guharanira rya shema ryacu.”
Mu myaka 7 ahamaze yize kuba umugabo


text:
UMUNARA W’UMURINZI Mata 2015 | Ese wifuza kwiga Bibiliya?
Abantu babarirwa muri za miriyoni hirya no hino ku isi biga Bibiliya ku buntu babifashijwemo n’Abahamya ba Yehova. Reba ukuntu nawe kwiga Bibiliya byakugirira akamaro.
INGINGO Y'IBANZE
Kuki wagombye kwiga Bibiliya?
Ese wigeze utekereza ko ‘uhora uhuze,’ cyangwa ko ‘utakwiyemeza ibyo utashobora’?
Gahunda yo kwiga Bibiliya igenewe abantu bose
Ibisubizo by’ibibazo umunani abantu bakunda kwibaza ku birebana n’iyo gahunda yo kwiga Bibiliya.
BIBILIYA IHINDURA IMIBEREHO Y’ABANTU
Ibibazo bitatu byahinduye ubuzima bwanjye
Igihe Doris Eldred wari umwarimu yatangiraga kwiga Bibiliya, yabonye ibisubizo by’ibibazo by’ingenzi yibazaga.
Bavumbuye ibuye ry’agaciro mu bishingwe
Agace k’inyandiko ka Rylands ni ko ka kera kurusha izindi nyandiko zose zandikishijwe intoki zavumbuwe.
A CONVERSATION WITH A NEIGHBOR
Kuki twagombye kwibuka urupfu rwa Yesu?
Abantu benshi bizihiza ivuka rya Yesu kuri Noheli bakizihiza n’izuka rye kuri Pasika. Kuki Abahamya ba Yehova bo bizihiza urupfu rwa Yesu?
Ese wari ubizi?
Inshingano z’umutware w’abasirikare w’Umuroma zari izihe? Indorerwamo za kera zari zitandukaniye he n’iz’ubu?
Ibibazo bishingiye kuri Bibiliya
Ese abantu bazigera bakundana?
Ibindi wasomera kuri interineti
Ese Bibiliya yakomotse ku Mana?
Abanditsi benshi ba Bibiliya bavuze ko banditse ibyavaga ku Mana. Kuki bavuze batyo?


text:
10 GASHYANTARE 2017
AZERUBAYIJANI
Irina Zakharchenko na Valida Jabrayilova bahanaguweho ibyaha
Ku itariki ya 8 Gashyantare 2017,Urukiko rw’Ikirenga rwo muri Azerubayijani rwemeje ko Irina Zakharchenko na Valida Jabrayilova bahanaguweho icyaha bari bakurikiranyweho cyo gutanga ibitabo by’idini batabiherewe uburenganzira na leta. Umucamanza Hafiz Nasibov wo mu rugereko rw’Urukiko rw’Ikirenga ruburanisha imanza z’inshinjabyaya, yatangaje ko urwo rukiko rwasanze abo bagore babiri b’Abahamya nta cyaha kibahama, kandi ko rwafashe umwanzuro wo gusesa imyanzuro yindi bari barafatiwe n’inkiko z’ibanze.
Muri urwo rubanza, umwavoka wa Zakharchenko na Jabrayilova yagaragaje ukuntu leta yarengereye uburenganzira bw’ibanze bw’ikiremwamuntu, ikagirira nabi abo bagore babiri b’Abahamya nta mpamvu ifatika. Urukiko rwahaye abo bagore umwanya wo kuvuga ibyo bakorewe mu mezi arenga 11 bamaze bafunzwe by’agateganyo, igihe bari bategereje kugezwa imbere y’urukiko, bavuga n’ingaruka byabagizeho.
Jason Wise, umwavoka wo ku rwego mpuzamahanga uharanira uburenganzira bw’ikiremwamuntu, yagize ati: “Tunejejwe no kuba Urukiko rw’Ikirenga rusheshe imyanzuro yari yarafashwe. Ku Bahamya bo muri Azerubayijani, ni ubwa mbere urukiko rutesheje agaciro imyanzuro yafashwe n’inkiko z’ibanze. Twiringiye ko n’Urukiko rw’Akarere rwa Sabail, mu mugi wa Bakou, na rwo ruzubahiriza uburenganzira abo bagore babiri bafite bwo guhabwa indishyi.”


text:
- USAID Higa Ubeho ni umushinga uterwa inkunga na Gahunda ya Perezida wa Leta zunze ubumwe za Amerika yo kurwanya SIDA (PEPFAR: President’s Emergency Plan for Aids Relief),ibinyujije mu Kigega cy’Abanyamerika cy’Iterambere Mpuzamahanga (USAID : United States Agency for International Development ).
- Ni umushinga uzamara imyaka itanu . Icyiciro cyawo cya mbere cyatangiye kuva mu kwakira 2009 kikazarangira muri Nzeri 2011. Icyiciro cya kabiri : Kuva mu Kwakira 2011 kuzageza mu Kwakira 2014.
- nUyu mushinga waje usimbura undi witwaga “CHAMP” (Community HIV AIDS Mobilization Program) wari umaze imyaka ine kuva muri 2006.
- Umushinga USAID HIGA UBEHO ukorera mu turere 20 tw’u Rwanda :
1. Bugesera 11.Rwamagana
2. Gatsibo 12. Nyagatare
3. Gicumbi 13. Rulindo
4. Gakenke 14. Gasabo
5. Kicukiro 15. Kamonyi
6. Muhanga 16. Ruhango
7. Nyamagabe 17. Nyaruguru
8. Karongi 18. Ngororero
9. Rutsiro 19. Nyabihu
10. Rubavu 20. Nyarugenge
2. Ishyirwa mu bikorwa ry’umushinga:
+ Program consortium(Imiryango mpuzamahanga ifatanya mu micungire y’umushinga):
- CHF International
- Catholic Relief Services( CRS)
- Care International
+ Imiryango Nyarwanda ishyira mu bikorwa umushinga
- ARCT-Ruhuka - RWAMREC
- ADEPR
- CARITAS - HAGURUKA
- ICYUZUZO - URUNANA DC
- WE-ACTx for Hope
- DUHAMIC ADRI
- WIF
- AEE
- EPR
- SINAPISI
- SWAA-R
3. Ibyiciro by’umushinga
- Ubuzima n’imibereho myiza y’Abahizi (Health and Social Services)
- Gufasha Abahizi (Abagenerwabikorwa) kwifasha no kwiyubakamo icyizere
- (Building Household Resilience)
- Kubaka ubushobozi (Capacity building)
- Ibikorwa rusange(Crosscutting Activities):
1. Kwita no gufasha abana b’imfubyi n’abandi bugarijwe n’ibibazo (OVC)
2. Guhindura imyitwarire (Behavior Change communication)
3. Uburinganire n’ubwuzuzanye(Gender Mainstreaming)
4. Isuzuma n’ikurikiranabikorwa(Monitoring & Evaluation)
4. USAID HIGA UBEHO muri Caritas ya Diyosezi ya Byumba ikorera mu turere 3:
- Gicumbi
- Gatsibo
- Nyagatare
. Muri Gicumbi,umushinga ukorera mu mirenge 14, indi 7 isigaye ni ADEPR iyikoreramo. Iyo mirenge ni :
- Bukure - Muko - Rutare
- Byumba - Mutete - Ruvune
- Giti - Nyamiyaga - Rwamiko
- Kaniga - Rubaya - Shangasha
- Mukarange - Rushaki
. Muri Gatsibo,ukorera mu mirenge 8, indi 6 isigaye ikoreramo AEE:
- Kabarore -Nyagihanga
- Gitoki - Rwimbogo
- Ngarama - Kageyo
- Muhura - Gatsibo
. Muri Nyagatare,ukorera mu mirenge 8,6 isigaye ikoreramo EPR :
- Kiyombe - Matimba
- Mukama - Rwimiyaga
- Mimuri - Rwempasha
- Nyagatare - Tabagwe
5. Ibikorwa by’umushinga USAID HIGA UBEHO muri Caritas ya Diyosezi ya Byumba muri uyu mwaka wa 2011
5.1. Ubuzima n’imibereho myiza (Health & Social Services)
5.3.Guteza imbere ubukungu bw’Abahizi (Economic strengthening)
INTANGIRIRO
Mu rwego rwo gukangurira abaturage b’abakene uburyo bwo kwiteza imbere bizigamira kandi bagurizanya, umushinga USAID Higa Ubeho washyizeho uburyo bwo kwizigama no kugurizanya mu matsinda aribwo bwitwa ISLG. ISLG ni amagambo ahinnye y’icyongereza ariyo : Internal Savings and Lending Groups, mu gifaransa bikavuga : Groupes d’Epargne et Crėdit Internes. Mu kinyarwanda tugenekereje twavuga ” ubufatanye mu kwizigama no kugurizanya mu matsinda.
Umushinga USAID Higa Ubeho ukorera muri Caritas ya Diyosezi ya Byumba wahisemo gukoresha ubu buryo kuko bufitiye akamaro kanini abagenerwabikorwa (Abahizi) bibumbiye mu matsinda. Ubu buryo bukaba bubafasha kurushaho kugira umuco wo kwizigama, kumenya gukoresha neza inguzanyo ndetse no kumenya gukoresha neza umutungo wabo bakawubyaza umusaruro. Ibyo byose bakabigeraho mu buryo bw’ubufatanye mu kwizigama no kugurizanya hagati yabo. Kuba muri ubu buryo abagize itsinda bizigama ndetse n’umunyamuryango ushatse kuguza bakamuguriza akazishyura yongeyeho inyungu, bifasha imiryango idafiteubushobozi bwo kuguza amafaranga muri za banki ndetsebikanategurira amabanki abakiriya beza.
Akaba ari yo mpamvu muri ubu buryo harimo no gukangurira abagenerwabikorwa ba USAID Higa Ubeho kugana no gufunguza amakonti mu bigo by’imari biciriritse cyane cyane UMURENGE SACCO ndetse na RIM.
Mu bihugu ubu buryo bwatangiriyemo bigaragara neza ko bwavanye abantu mu bukene kandi bubigisha kumenya gukora, gucunga neza ibyo bafite no kubibyaza inyungu.
5.3.1 Ibikorwa byakozwe bijyanye no guteze imbere ubukungu bw’Abahizi
5.3.2. F.F.S/(FARMERS FIELD SCHOOLS)
CHAMPS-ECOLES/IMIRIMA-SHULI
Mu rwego rwo gukangurira abahizi kwihaza mu biribwa mu gusarura byinshi kandi bifite intungamubiri zose za ngombwa ku butaka buto cyane bafite,umushinga washyizeho muri buri murenge amatsinda(F.F.S) yigishijwe kandi nayo yigisha ubuhinzi ndumburabutaka bukoresha inyongeramusaruro-kamere (Biointensive Agriculture/Agriculture bio intensive)
F.F.S ni impine y’amagambo y’icyongereza ariyo: Farmer Field Schools,aribyo mu gifaransa: Champs-Ecoles,mu kinyarwanda akaba ari IMIRIMA-SHULI.
Muri buri FFS hahuguwe umuyobozi wayo nawe akajya guhugura bagenzi be.FFS igizwe n’abanyamuryango bari hagati ya 25-30.Abanyamuryango ba FFS bahura byibuze inshuro imwe mu cyumweru kugirango bige za Tekiniki nshya z’ ubuhinzi ndumburabutaka bukoresha inyongeramusaruro-kamere n’indi mirimo irebana n’umurima-shuli.Dufite imirima-shuli 13 igizwe n’imirima-shuli 8 y’abakuze(A.F.F.S=Adult Farmer Field )na 5 FFS z’abana(JFFS=Junior Farmer Field Schools).
FFS ikorera mu murima w’icyitegererezo uba watanzwe n’urwego uru n’uru/umuturage nk’intizo cyangwa ubukode.
INTEGO Y’IMIRIMA-SHULI
-Kubyaza umusaruro mwinshi kandi mwiza ubutaka bucye kandi bwagundutse umuhizi afite
-Kwigisha umuhizi kubona indyo yuzuye muntungamubiri za ngombwa ivuye mubyo yihingiye ubwe
-Kwongerera ubutaka uburumbuke hadakoreshejwe ifumbire mvaruganda
-Gukoresha amazi neza
-Kurwanya isuri no kurengera ibidukikije n’ibindi
Tekiniki zigishijwe ni 9 arizo :
1.Vegetation compost=Fumure-tas=Ifumbire y’ikirundo
2.Trench compost=Ifumbire yo mumuferege
3.Basket compost=Ifumbire yo mu mwobo
4.Double dug bed=Akarima gatumburutse kongerewe ubujyakuzimu
5.Sunken bed=Akarima kitse kongerewe ubujyakuzimu
6.Mandala Garden=Akarima ka Mandala(nako ni akarima k’igikoni)
7.Zaypit=Akalima ka Zay
8.Kitchen garden=Akarima k’igikoni ka etage n’akameze nk’umusozi
9.Container garden=Akarima ko mumufuka


text:
Kuri uyu wa 6 Ugushyingo, iyi Minisiteri yatangije ukwezi k’urubyiruko na gahunda y’Intore mu biruhuko mu Murenge wa Kisaro ho mu karere ka Rulindo, aho abakozi bayo bakoranye umuganda n’urubyiruko ndetse bakubakira n’abatishoboye.
Muri uyu muhango, Minisitiri Nsengimana yasabye urubyiruko gukora cyane babyaza umusaruro amahirwe abari hafi ndetse bakazibukira ibyangiza ubuzima bwabo.
Yagize ati “ Mbere yo kurangamira ibiri kure mureke tubanze tubyaze umusaruro amahirwe atwegereye, ndetse turangwa no kumva ko ibiri imbere ari byo byiza kurusha gucibwa intege n’ibitaraza.”
Yabasabye kugira ubufatanye kuko ari imwe mu myifatire iranga abantu bashaka gutera imbere, aboneraho no gusaba ababyeyi gufasha urubyiruko muri uru rugamba.
Iki gikorwa kandi cyitabiriwe n’urubyiruko rwabashije kugera ku bikorwa by’indashyikirwa, kugira ngo rutange impanuro Abanyarulindo babasha kugenderaho bakabasha kwiteza imbere.
Ukwezi k’urubyiruko guteganyijwemo ibikorwa bitandukanye birimo gushishikariza urubyiruko kurushaho kwiremamo ibyaruteza imbere rukoresha amahirwe rufite.
Uku kwezi gufite Insanganyamatsiko igira iti “ Dukoreshe amahirwe ahari twihangira imirimo.”


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol 1, 15-20)
Bavandimwe, 15Kristu ni We shusho ry’Imana itagaragara, Umuvukambere mu byitwa ikiremwa cyose, 16kuko byose byaremewe muri We, ari ibiri mu ijuru, ari n’ibiri ku isi. Ibigaragara n’ibitagaragara, Ibinyabubasha n’Inganji, Ibikomangoma n’Ibihangange : byose byaremwe na We kandi ni We byaremewe ; 17yariho mbere ya byose kandi byose bibeshwaho na We. 18Ni We kandi Mutwe w’umubiri, ari wo Kiliziya, akaba n’Ishingiro n’Umuvukambere mu bapfuye, kugira ngo ahorane muri byose umwanya w’ibanze ; 19kuko Imana yizihijwe no kumusenderezamo ibyiza byose, 20kandi muri We yiyunga n’ibiriho byose ndetse ari We ibigirira, ari ibiri ku isi, ari n’ibiri mu ijuru, byose ibisakazaho amahoro aturutse ku maraso ye yameneye ku musaraba.
ZABURI Zab 100 (99), (1-2, 3, 4, 5)
Inyik/ Nimusanganize Uhoraho impundu z’ibyishimo.
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo !
Nimwemere ko Uhoraho ari we Mana,
ni we waturemye none turi abe,
turi umuryango we n’ubushyo yiragiriye.
Nimutahe amarembo ye mumushimira,
mwinjirane ibisingizo mu ngombe ze,
mumusingize, murate izina rye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahoraho uko ibihe bigenda bisimburana.
IBANGONDIRIMBO RIBANZIRIZA IVANJILI (Hish 19, 7-9)
Alleluya Alleluya.
Nitwishime tunezerwe kubera Isezerano rishya:
Hahirwa abatumiwe mu bukwe bwa Ntama !
Alleluya.
IVANJILI
+ Luka (Lk 5, 33-39)
Muri icyo gihe, Abafarizayi n’abigishamategeko 33babwiye Yezu bati « Abigishwa ba Yohani basiba kurya kenshi kandi bagasenga, n’ab’Abafarizayi na bo ni uko, naho abawe baririra bakinywera ! » 34Ariko Yezu arabasubiza ati « Mushobora mute kwiriza ubusa abakwe, kandi umukwe akiri kumwe na bo ? 35Ariko hari igihe umukwe azabavanwamo, ubwo rero muri iyo minsi bazasiba kurya. » 36Yungamo abacira uyu mugani ati « Nta we utabura ikiremo ku gishura gishya ngo agitere ku gishura gishaje. Agenje atyo yaba yangije igishura gishya, kandi icyo kiremo kivuyeho nticyaba gikwiranye n’icyo gishura gishaje ! 37Nta n’ushyira divayi nshya mu masaho ashaje, kuko divayi nshya yasandaza amasaho divayi ikameneka, kandi amasaho akaba apfuye ubusa. 38Ahubwo igikwiye ni ugushyira divayi nshya mu masaho mashya. 39Kandi nta wanyoye divayi ikuze wifuza kunywa ikiri nshya, kuko aba avuga ati ‘Divayi imaze iminsi ni yo nziza.’»


text:
AGATABO K’ITERANIRO RY’UMURIMO Gashyantare 2017
Uburyo bw’icyitegererezo
Uburyo bw’icyitegererezo bwo gutanga Nimukanguke! n’uburyo bwo kwigisha ukuri ku birebana n’inkomoko y’ubuzima. Tegura uburyo bwawe bwo gutangiza ibiganiro.
UBUTUNZI BWO MU IJAMBO RY’IMANA
Kumvira Yehova bihesha imigisha
Kubera ko Yehova adukunda, atwereka inzira dukwiriye kunyuramo.
UBUTUNZI BWO MU IJAMBO RY’IMANA
Kristo yababajwe ku bwacu
Urupfu rwa Yesu rwashubije ikirego Satani yareze abagaragu b’Imana kirebana n’ubudahemuka bwabo.
IMIBEREHO IKWIRIYE ABAKRISTO
Fasha abana bawe kwizera Umuremyi mu buryo butajegajega
Abana bawe bemera ko ubuzima bwabayeho bute? Wabafasha ute kwizera ko Yehova Imana ari Umuremyi?
UBUTUNZI BWO MU IJAMBO RY’IMANA
“Mutangaze umwaka wo kwemererwamo na Yehova”
Ese umwaka wo kwemerwa na Yehova ni umwaka usanzwe? Ibyo bihuriye he n’umurimo wo kubwiriza iby’Ubwami?
IMIBEREHO IKWIRIYE ABAKRISTO
Jya ukoresha neza imfashanyigisho za Bibiliya
Ibitabo byacu iyo bimaze gucapwa byoherezwa hirya no hino ku isi, kandi ibyo bisaba imbaraga n’amafaranga menshi. Ujye ugira ubushishozi mu gihe ubitanga.
UBUTUNZI BWO MU IJAMBO RY’IMANA
Ijuru rishya n’isi nshya bizadushimisha cyane
Ijuru rishya n’isi nshya Imana idusezeranya bisobanura iki?
IMIBEREHO IKWIRIYE ABAKRISTO
Mwishimire mu byiringiro
Ibyiringiro bimeze nk’igitsika ubwato. Gutekereza ku masezerano yo mu Ijambo ry’Imana bituma tugira ibyiringiro bihamye bikadufasha kugira ibyishimo n’iyo twaba duhanganye n’ibigeragezo.


text:
Ntabwo ari Kim Kardashian wenyine.Mujya mubona uko aba STARS bacu bo mu Rwanda bambara ubusa.Kwambara ubusa" bituma bagira abafana benshi.Ariko bajye bibuka ko bibajyana mu busambanyi,no kuzabura ubuzima bw'iteka.Kuba umujene (youth),birashukana cyane.Nyamara mu gihe gito cyane,uba umukecuru,ntibongere kukureba.Mujye mureba ba Nana Mouskuri.Kera bari beza cyane.Nyamara ubu ni ba mukecuru.Aba Stars bakora ibintu byinshi imana itubuza.Aho kurata ubwiza n'ubuto (youth) bwacu,tujye dushaka imana cyane,dukora ibyo idusaba,kandi twanga ibyo itubuza.Ntabwo Bible ibeshya.Abantu bose bibera mu byisi gusa,ntabwo bazaba muli Paradizo.Ariko abantu bumvira imana,bazabaho iteka muli Paradizo.Ibintu bizahinduka ku munsi w'imperuka dusoma muli Ibyakozwe 17:31. Kuli uwo munsi,imana izica abantu bose bakora ibyo itubuza.Byisomere muli Yeremiya 25:33.Imana yaduhaye ubwenge kugirango dutekereze.
KALISA - 9/01/2018 saa 12:24


text:
Uburyo buzwi cyane bwo kwaka inguzanyo muri banki, kenshi hifashishwa imishinga iteguye neza kugira ngo bayisuzume barebe niba koko izunguka mbere yo guha ba nyirayo ubushobozi (igishoro) cyo kuyitangiza. Iyo uwahawe inguzanyo atandukiriye ntayikoreshe icyo yayiherewe, bimugiraho ingaruka mbi.
Yaba umuntu ku giti cye cyangwa itsinda ry’abantu, mu gihe bagiye kwaka inguzanyo mu mabanki y’ubucuruzi cyangwa ibigo by’imari bajyana imishinga y’ibikorwa bakira inguzanyo. Iyi minshinga igomba kuba iteguwe neza rimwe na rimwe banki yasanga itanoze ikaba yafasha ba nyirayo kuyikosora.
Rimwe na rimwe banki ishobora kumarana umushinga runaka igihe kinini bigatuma nyirawo arambirwa cyangwa icyo yawuteguriye kikamucika. Kenshi hari igihe ataba ari uburangare bw’abakozi babishinzwe ahubwo bari kugerageza kunonosora uwo mushinga kugira ngo uhabwe inguzanyo unoze.
Bitewe n’uko uwaka inguzanyo agomba gutanga ingwate muri banki, banki yirinda gutanga inguzanyo mu buryo buhubutse kugira ngo uyihawe atazayihombya. Ntibibujije ko hari n’abategura imishinga yo gusabisha inguzanyo ari nk’urwiyerurutso. Bene aba baka inguzanyo bitwaje umushinga bahaye banki ariko nyakuri bashaka kuzayishora mu bindi bikorwa batabwiye banki.
Kenshi umushinga uhawe inguzanyo mu buryo bunoze uba uteguwe neza kuko uba washimwe na banki. Banki iwuha inguzanyo yabanje kureba niba uzunguka. Mu gihe banki iguhaye inguzanyo yo gutangiza umushinga runaka yashimye, ukayikoresha mu bindi, ufite ibyago byinshi byo guhomba.
Kenshi bamwe bajya bibaza impamvu ibikorwa bimwe bihomba ndetse byaba byashowemo inguzanyo ya banki, ingwate zigatezwa cyamunara. Hari igihe ba nyirabyo baba bakoresheje inguzanyo icyo batayisabiye. Dore zimwe ingaruka mbi zo guhindura umushinga waherewe inguzanyo.
Kwibeshya ku mushinga
Mu gihe ushoye inguzanyo mu mushinga utashimwe na banki wibwira ko ari wo uzunguka, uba wibeshye cyane. Mu gihe uhisemo gushora inguzanyo mu bikorwa byawe bwite utahaweho ibitekerezo bihagije uba wishoye mu mushinga wibeshyeho.
Ibitekerezo bibogamiye ku marangamutima y’umuntu bwite aba afite ibyago byo kuyoba kurenza uko yabisangiza abandi kandi bakamuha inama zihagije ku byo agiye gukora. Ashobora kwibwira ko ariho azabona inyungu, yagira uwo abibwira akamwereka ko ahubwo yishoye mu nzira y’igihombo.
Kwizera inama zawe bwite
Umutwe umwe ntiwigira inama nziza ugereranyije n’izisangiwe n’imitwe itandukanye. Ni yo mpamvu mbere y’uko umushinga wemerwa ugahabwa inguzanyo unyura mu biganza by’abakozi babyize kandi babisobanukiwe.
Umushinga wahawe inguzanyo uramutse uteshejwe agaciro, nta gushidikanya ko ubikoze yaba ayobye. Kenshi imishinga ihomba kuko yateguwe nabi. Igihe umuntu ahawe inguzanyo yo gushyira mu bikorwa umushinga runaka, akiha kubihindura aba ari kwishyira mu maboko y’igihumbo.
Umushinga wasuzumwe neza na banki ikawemeza, ugashyirwa mu bikorwa hakurikijwe uko wateguwe n’inama nyirawo yagiriwe n’abashinzwe inguzanyo, nta kabuza ko uzunguka. Inguzanyo ishowe mu byo itasabiwe iba ifite ibyago byinshi byo guhomba, nyirabyo akagorwa no kwishyura banki.
Gukorera ibintu ku gitutu
Gushora imari mu bikorwa umuntu atabanje gutekerezaho neza bituma akorera ku gitutu kuko aba akora ibyo adasobanukiwe neza. Kutagira gahunda iboneye y’ibikenewe ngo umushinga ugende neza bituma bivanga nyirawo. Rimwe na rimwe akaba yakora ibitari ingenze kurenza ibikenewe, kuko yahinduye ibikorwa yari yahawemo inama zihagije n’ababisobanukiwe.
Gusumbisha inama z’abasobanukiwe neza bituma umuntu agendera ku bitekerezo bye kurenza kumva ukuri kubirimo. Iyo atitaye ku kuri agwa mu buyobe agasarura ikinyoma.
Guhomba
Guhinyura umushinga wemewe na banki, inguzanyo yawo ukayishora mu bindi wishakiye umusaruro wabyo ni igihombo. Nubona umuntu runaka yahombeje inguzanyo ya banki, bagateza ibye cya munara, ntuzatekereze ibindi kuko ahanini biba bikomotse ku kutumvira inama z’abakozi ba banki.
Mu gihe utangiye kujya kure y’inama za banki mu ishyirwa mu bikorwa ry’umushinga bahereye inguzanyo, menya ko bisa no kujya kure y’inyungu. Intego ya banki mu gutanga inguzanyo si ukugurisha ingwate, ariko iyo bibaye ngombwa biba bityo mu rwego rwo kurengera inyungu zayo.
Banki iramutse ifite intego yo guteza cyamunara ingwate, yajya yemera kuguriza umushinga wose wiseguye ingwate ihenze. Ariko si ko bigenda kuko yita ku gaciro n’urwunguko ruzava muri uwo mushinga kugira ngo nyirawo azabone uko yishyura inguzanyo hatabayemo imvune ndende.